url: =Pangpalek nih ~ Dong Mung :: ZOMI DAILY\nPangpalek nih ~ Dong Mung\nposted on 1 June 2019 at 12:03 pm Lomkholna: Dongmung, News\nKhatvei paakpalh gim namtui a diik khawm Pangpalek nih pen tungnung kituh in hong buai mahmah uh hi. A nuai-a om pen a tungah om ding hanciam a, tua bangin sang kah to semsem uh hi.\nTua bangin khat le khat a kidemna uh hangin damdam in a sangzaw lam hong tung uh a, paak ii gim namtuina nangawn hong diik kha nawnlo uh hi.\nKhat le khat a kiniamkhiat zaw nuam omlo uh ahih manin kahtoto uh a, a sawtna ciangin huih hatna lam hong tungto ta uh hi. Tua ciangin saklam huih in khat pen saklam ah len a, khanglam huih in khat pen khanglam ah len mang hiaumawk hi. Tua ni akipan in amau tegel pen kimu kha nawnlo uh hi.\nI nisim nuntakna ah ei danin hehna, thangpaihna, khasiatna, lungzuan khuangaihna a nei thei mite tawh kikhawl, kithuah dente ihi hi.\nPaak namtui bangin namtuina tuamtuam tawh a kidim leitungah a nungta, a khuasa, a kalsuante ihi hi.\nPangpalek nihte bangin gim tamtui i diikkhop laitak i lungpuak kibatlohna le i thu pomzia kibatlohna hangin khat le khat i kimawhsakna zong om kha ding hi. Tua hun ciang…Pangpalek nihte bangin tungnun’ i kituh niloh leh a tawpna ah khat le khat kikhasiatna le kimuhdahna hong tun’ ding hi.\nPaak ii namtuina diik khawmin a lamkhawm Pangpalek nihte pen bangmah tungnun’ a kituh ma un…nuamsa mahmah uh a, paak ii namtuina sungah kipaak mahmah uh hi. Ahi zongin khat le khat tungnun’ hong kituh uh ciangin tua gim namtui nangawn phawk kha nawnlo mawk uh hi. Tua mah bangin i nisim nuntakna ah i lawm le gualte tawh i kikholhna sungah tungnun’ i kituh niloh leh a namtui gimte i za kha kei ding hi. Kidawp huai hi.\nPangpalek nihte tungnun’ kituh in hong sang len tektek uh ciangin huihpi nawkna tuakin khat le khat a kigamlat mah bangun lawm le gual tawh i kizopna ah tungnun’ i tuhtuh leh khantawn nangawn in kimu nawnlo, kithei ngeilo bangin i om kha ding hi. Kidawp huai hi..\nTua ahih manin khat le khat kikal ah tungnun’ i tuh niloh sangin eima dikna ahiphial zongin kiniamkhiatna tawh a khial i kitansak mai ding kisam hi.\nThuk kik pahpah loin i cil lum tawh valh theih ding i kisin kisam hi.\nBanghang…leitung luah ding kuamah i om kei a, tomkha a nungta khawm pak mite ihi hi. Lungdam, Dong Mung\nPrevious: ZAM Thupuak :: 02 Jun 2019 (Pilvang kawmin kidawm ni)\nNext: Leicial veng ~ Tedim Municipal\nZomi te’n ngaihsutding thu pawlkhat ~ Dr. Do Suan Mung\nMalaysia, Kuala Lumpur khuasung aom GHKL zato meikang\nUSA, Indiana pan Nu Vung Khaw Niang (Khuasak) in hongnusia\nJesu Mitsuan a Kalsuanna ~ T. Sawm Lian


timestamp: atn

url: =Amu khat om ~ Lian Tuang :: ZOMI DAILY\nposted on 9 October 2017 at 7:31 am UTC+9:30 Lomkholna: Liantuang, News\nVatican khuapi sunga Sistine Chapel kawmtung le innkhum khempeuhah mihing sang a golzaw lim 400 val kisuai hi. Tua limte pen tumdangin hoih theih lua mahmah ahih manin tuni dongin limsuah pilna le siamna leh tangthute a kigen ciangin tua limte siksan le dapphah in ki nei tangtang hi.\nTua lim a suai pa pen Italy gammi Michelangelo hi a 1475 kumin piang hi. Pilna le khutsiamna nam tampi nei hi. Ahih hangin ama siampen le a uk taktak pen Suangtom, Sing le buante tawh milim le lim tuamtuam bawl ahi hi. Kum 30 a phak ma in khutsiam in minthang vangvang khin hi. David lim le Pieta lim a bawl pen minthang mahmah diak hi.\nAminthan mahmah ciangin Pope Julius II in Vatican ah sam hi. Abeisa a Pope (nusiasa ) kisial nading bukhoih mahmah khat lam dingin a sap ahi hi. Anunglam ciangin a thu khel in biakinn ah limhoih nono suai dingin sawl kik hi.\nMichelangelo a pakta khollo mi pawlkhat in Pope holhthawh in lim a suai sak hi ding hi ci in tangthukansiamte in ummawh uh hi. Bang hang hiam cihleh Michelangelo in Pope sawlna mang kha zenzenleh amah limsuaih uk lo, siamlualo ahih manin a limte hoih loin a vangbei lel ding. Pope sawlna mangkei leuleu leh Pope lungkim loin amah zong a vang kiam pah hanhan ding cih ngimna hi ding hi ci uh hi.\nMichelangelo in nasep sang ngam paklo takpi hi. Pope in a lim cih ciangin ka siam tawpin citak takin hanciam lel ning ci in khentat hi.\nAmasa in nungzuipi 12 te lim suai dingin a thukim ahi hi. A thu khelkik in thuciamlui piancilna sunga tangthute siksak in lim tuamtuam suaih dingin khentat kik hi. Chapel innkhum tung le kawm tungah mihing sang a golzaw lim 400 val thallup sa in suaisuai hi. Kum 4 sung vilvel sawt hi. Gim mahmah in kiam dikdek a alawmte nangawn in haih zezen hi. A mit nangawn hoih pha nawnlo liang hi.\nLimsuaih pen lungduai citak mahmah in khoih ciauciau hi. Zemzem zutzut mai hi. Enkik zel puahkik zel in damdam in semsem hi. Khatvei innsun khawm khua a mialpianna munkhat ah lunglut le hamciam takin lim khat suai ciauciau hi. Lungkim thei loin zut phapha puah phapah ahih manin a lawmte khat in “ Tua lai mun bel kuaman mu zo khollo di ven. Nak hanciam lua si cia”cih san hi.\nAdawnkikna ah “Kuaman a muhloh hang Pasian in mu veve in teh” ci kik lel hi.\nKum 4 khit ciangin a nasep zo hi. Pope le mipite in hoihsa mahmah hi. Pahtawina minphatna tampi kipia hi. Tua limte hoih mahmah takpi a, tu ni dongin leitung mun tuamtuam panin lim en dingin kipai ziahziah hi.\nLimsuaih pilna siamna lamah Sistine Chapel sunga Michelangelo khutmate tu ni dongin etkak le bulphuh kinei lai hi ci in khutsiampilna le tangthukansiamte in ciamteh uh hi.\nHih tungtawnin i phawk ding thu om hamtang dingin ka lamen hi. (Kyawkyawhliang. Pg 25)/ Lian Tuang\nPrevious: A lui leh a thak ~ Tdkhen\nNext: Party thak kipan ding: 88 Sangnaupang te’n gamvai Party phuanding in khentat


url: =Piancilna 34 | Siantongluan\nNi khat, Jakob leh Leah tanu Dinah tua gam numeite kiangah va hawh hi.\nHiv mi Hamor tapa Shekhem, tua gam ulianpa in amah a muh ciangin, amah manin luppih a, amah siasak hi.\nAmah in Jakob tanu Dinah hoihsa mahmah ahih manin itin kamkhum takin hopih hi.\nTua ahih ciangin Shekhem in a pa Hamor kiangah, "Hih numei ka zi dingin hong laksak in," a ci hi.\nTu-in Jakob in a tanu Dinah a kisiatsakna za hi. Ahih hangin a tate, a ganhingte tawh gamlakah om ahih manin amaute hong tun matengin Jakob in bangmah gen loin om hi.\nShekhem pa Hamor, Jakob tawh a kimu dingin ama kiangah va pai hi.\nJakob tapate in tua thu a zak uh ciangin gamlak panin hong ciah uh hi. Amaute lungkim loin heh mahmah uh hi. Bang hang hiam cih leh Jakob tanu tawh a lupkhop manin amah in Israel mite sungah a kilawmlo hai gamtatna hong tun hi.\nAhih hangin Hamor in amaute tawh thu gen a, "Ka tapa Shekhem in na tanu ngai mahmah hi. A tenpih dingin nong piakna dingin kong thum hi.\nKote tawh kitenna hong bawl un. Na tanute uh kote tungah hong pia un la, no-a dingin ka tanute uh la un.\nKote lakah nong teng ding uh hi. No-a dingin leitang hong kipia ding hi. Ka gamsung uhah tengin sum bawl un la, neihsa lam un," a ci hi.\nShekhem in a numei pa leh a numei sanggamte kiangah, "Note mai-ah maipha hong musak un la, kei tunga nong cih peuhpeuh uh kong pia ding hi.\nKei kiang panin moman leh letsong tampi hong ngen un. Kei tunga nong nget zahzah uh kong pia ding hi. Zi dingin a numei hong pia hoh un," ci thuah lai hi.\nShekhem in a sanggamnu uh Dinah siasak khin ahih manin Jakob tapate in Shekhem leh a pa Hamor khemna tawh dawng uh hi.\nAmaute in amau kiangah, "Vun ki-at lopa tungah ka sanggamnu uh ka piak ding uh ka ngaihsun thei kei uh hi. Tua bangin pia le ung ko-a dingin mindaina hi ding hi.\nHih bangin nong gamtat uh leh ka thukim bek ding uh hi: Note sung panin pasal khempeuh vun ki-at le uh cin kote mah bang na suak ding uh hi.\nTua ciangin ka tanute uh note tungah hong pia-in, na tanute uh kote-a dingin kong la ding uh a, note tawh kote hong tengin mikhat i suak ding hi.\nAhih hangin note in ka thu uh hong ngailoin, vun na ki-at kei uh leh, ka tanu uh ka la ding uh a, kote ka paikhia ding uh hi," a ci uh hi.\nAmau thugente in Hamor leh Hamor tapa Shekhem lungdamsak hi.\nTangvalpa in Jakob tanu deih ahih manin tua banga a gamtat ding zekai lo hi. Amah pen, a kipahtawi a thupi pen khat ahi hi.\nTua ahih ciangin Hamor leh a tapa Shekhem, amau khua kulhpi kongpi-ah hong pai-in a khuapih mite uh kiangah thu gen a,\n"Hih mite, eite tungah hong nop mahmah uh hi. I gam sungah tengsakin sum bawlsak ni. Bang hang hiam cih leh en un, amau-a ding a kicing dingin i leitang a zai hi. Amau tanute zi-in tenpih ni. Eite tanute zong amau pia ni.\nHih thu khat bek tawh eite tawh tenkhop ding, mikhat suah ding amau thukim uh hi. Amaute vun a ki-at bangin eite lakah pasal khempeuh vun ki-at ding ahi hi.\nAmau bawngte, amaute neihsate, leh amau ganhingte khempeuh ei-a ding hilo ahi hiam? Amaute tawh eite thukim hoh ni. Tua hi leh amaute, eite tawh hong tengkhawm ding uh hi," a ci uh hi.\nKhuapi kulhkongpi-ah a pai mi khempeuh in Hamor leh a tapa Shekhem thu a mang uh hi. Khuapi kulhkongpi-ah a hong pai pasal khempeuh a vun ki-at uh hi.\nA ni thum ni, amaute meima vei-in a om laitakun Jakob tapa nihte Simeon leh Levi, Dinah sanggamte in amau namsau la-in theihkholh lohin khuapi va sim uh a, pasal khempeuh a that uh hi.\nAmaute in Hamor leh a tapa Shekhem, namsau tawh that uh a, Shekhem innsung panin Dinah lakhia-in a paikhia uh hi.\nJakob tapa dangte in a kithat mite tung tawnin khuapi susia uh hi. Bang hang hiam cih leh a sanggamnu uh kisiasak hi.\nAmaute in a tuuhonte leh a bawnghonte, a late leh khuapi sunga om peuhmah, leh lo sunga om peuhmah a laksak uh hi.\nAmau neihsa khempeuh, a naupangte khempeuh, a zite khempeuh, leh inn sunga om na khempeuh laksak uh a, amau neihsa a suaksak uh hi.\nTua ciangin Jakob in Simeon leh Levi kiangah, "Hih leitangah a teng, Kanaan mite leh Perez mite tungah kei a muhdahhuai-in nong bawlna uh tawh kei tungah haksatna nong tun uh hi. Kei pawl mite tawm hi. Amaute kei langah hong kikaikhawmin kei hong sim leh, kei leh ka innkuanpihte hong susia ding uh hi," a ci hi.\nAhih hangin amaute in, "Amah in ka sanggamnu uh numei paktat bangin a bawl ding kilawm ahi hiam?" a ci uh hi.


url: =Zomi te Myanmar gam lamhna ah ih kihelna ~ Bob Tuangpi :: ZOMI DAILY\nposted on 1 March 2020 at 2:59 pm Lomkholna: Article, BobTuangpi, Politics\nZomi Congress For Democracy, Youth Conference | Thusung: Kham Lam Tuang @ Bob Tuangpi | Dated: 24 February 2020, Tedim\nZomi-te Myanmar Gam Lamhna Ah Ih Kihelna :: Zomite tangtawn pek pan akhangkhangin eizia eidan tawh ei leh ei a ki-uk asuakta minam khat ih hihi. Tua kimlai 1896 kum tak teh gamkeek mikang kumpi (British Empire) in Zogam bup hong la uh hi. Tua bang hong lak uh tak ciangin gam ki-ukna ding thukhunpi ahi, “The Chin Hills Regulation Act 1896” cih hong bawl pah uh a, tua tawh Union of Burma 1947 Panglong Thukimna pan hong piang 1948 suahtakna laakkhop hun dong tua Zogam Thukhunpi kici The Chin Hills Regulation Act 1896 tawh hong uk uhhi. Tua mah bangin mualtungmi mah ahi Kachin leh Shan minamte zongh amau dan leh ngeina tawh kizui-in tangtawn pek pan ki-uk kimlai gamkeek mikang kumpi (British Empire) ukna nuai ah na kia tek uhhi.\nTua bang teng khit tak ciangin, Kachin minamte a uk nadingun thukhunpi khat mah ahi, “ The Kachin Hills Regulation Act 1895” cih thukhunpi na bawlsakin, Shan minamte a uk nadingun, “ Federated Shan States Acts 1887, 1891, 1895” cih bangin atuamtekin asuakta gamkhat dinmun ah thukhunpi tuamtuam tawh hong uk ciat uh hi. Tua mualtung gamlianpi (3) teng pen mikang/mangkang kumpite in Frontier Areas Administration ci-in Kawlzang leitang tawh kisawhkhalo atuam vilvelin hong uk uhhi.\nZanggam Kawl mite leh gamkeek mikangte (3) vei bang na kido uh hi. 1824 kumin khatvei, 1852 kumin khatvei akido khit uh ciangin anunung pen 1885-1886 tak teh Kawl kumpi Thibaw Min leh akhuapi Yadanarpon Mandalay mikang kumpi ukna (British Empire) nuai ah Kawlzangbup kia ta hi. Tua bangin Kawlzangbup (Rakhine, Mon, Karen kihel leitang) gamkeek mikang kumpi nuai ah akiat khit tak teh tua gamteng zanggam ki-ukna tuam khat ahi, “Ministerial Burma/Proper Burma” ci-in na tuam uk uhhi. Tua ahih manin, tulaitak Union of Myanmar zanggam leitang leh khamtung mualtung gamteng atuamtuakin gamkeek mikang kumpite in hong uk uh aa, zanggam teng Ministerial Burma/Proper Burma cih thukhunpi nuai ah ukin khamtung mualmi gamteng Frontier Areas Administration ci-in hong tuam uk uhhi.\nZomi-te Leh Union of Burma/Myanmar\nMikang kumpi ukna nuai ah ukna tuamtek tawh a om mualtung gamteng (Frontier Areas Administration) leh Kawl zanggam teng ( Ministerial Burma/Proper Burma) te kibelpawl khawm-in mikang kumpi khutsung pan suahtakna lakhawm ding in asuakta gam khat phutkhia khawm ding ( Coming together) cih asuakta ukna gam (4) teng thukimin 1946 kum a (1) veina Panglong, Shan gam ah kamkupna mualmi makai ukpi tuamtuamte in na nei uh aa, tua lai ah ukpi Pu Pum Za Mang na kihel hi.\n1947 kum a (2) veina Panglong khawmpi, Shan gam ah mualmi leh Kawlmi zanggam makaite’ thukimna ahi Panglong Thukimna ( Panglong Agreement) tak ciangin ukpi Pu Thawng Za Khup na kihelin mualtung gamteng leh Kawlzang gamteng kibelpawlin suahtakna lakhawm ding cih ngimna tawh Panglong thukimna/kiciamna laidalpi na thukimtek uhhi.\nTua Panglong Thukimna hangin 1948 kum tak teh mualtung gamteng (Frontier Areas Administration) leh Kawlzanggam teng (Ministerial Burma/Proper Burma) kipawlin suahtakna kingah khawm hi. Tua hun asuakta Union Of Burma akiphutkkhiat cil aa kipan minampi khatin kihel leh gambup alamkhia minam ah kihel Zomite ih hihi. Akhangkhangin Union of Burma gam tangthu hun thupi sim (Historic Turning Point) khempeuh ah Zomite kihello-in piang ngeilo hi. 1947 Panglong thukim zawh ciangin, ekdik kikna khawmpi Maymyo khuapi ah 21 April, 1947 ( Maymyo Inquiry) kibawlkikin tua lai ah zongh Pu Pum Za Mang leh Pu Mang Tung Nung te khawmpi na kah uhhi.\nGambup suahtakna ngah nading thuguipi Panglong Thukimna bangin gam ki-ukna kipailo mawk ahih manin 1947 Union of Burma Constitution puahphakik ding, Panglong Thukimna bang kalsuan ding cih mualtungbup khawmpi Taunggyi khuapi, Shan gam ah 1961 kum akineih tak ciangin zongh Zomi makai mah ahi Pu Mang Tung Nung leh Pu Chin Sian Thang te na kahin thusunna na nei uhhi.\nGambup suatakna ngah zawh thukhunpi (3) kinei aa, 1947 thukhunpi, 1974 thukhunpi leh tulaitak kizangh 2008 thukhunpite ahihi. Suahtakna ngah zawh 1947 -1958 kikal 1947 thukhunpi hun ah Parliamentary Democracy tawh gam ki-ukin, 1958 -1960 sungteng Innngak kumpi (House Caretaker Government), 1962 -1974 hunteng Revolutionary Council/Government) tawh kipai leuleu-in, 1974 -1988 hun tak teh Burma Socialist Programme Party/Burmese Way To Socialism (1974 Thukhunpi hun) kitawn leuleu hi.\n1990 kum teh gambup ah mipi ngetna tawh gambup ah kiteelna om aa, tua hunin Zomi minsel party ahi Zomi National Congress in Tedim leh Tonzang township ah kidemin tutna mun (2) kingah pah-in hunthak ah Zomi minpua aa Union of Burma ah siksan laak masakna zongh hong hipah hi. 1990 kum kiteelna agah teng galkap kumpi in athukimpih loh/thuneihna apkiklo ahih manin, 1988 -2010 sung teng galkap thuneihna tawh ki-ukna ( State Law and Order Restoration Council & State Peace and Development Council) cih tawh kikalsuanin gambup ah gamvai/politics vai gamtat ding kikhaktan hi.\nTua kawmkal ah 1990 kiteel pan mualmi agualzote leh NLD makaite kipawlin gambup mipi teel mipi taangmi kipawlna ( Committee For Representing People’s Parliament) kiphuankhia-in tua sungah Zomi minsel party makaipi Pu Chin Sian Thang leh apawlte’ makaih Zomi National Congress zongh kihelin gambup gamvai ah kimapang toto banah Zomi makai tampitak in mat leh hen thuaklawh zeelzeel hi.\nTulaitak thukhunpi 2008 nuai ah zong 2012 pan minam minseel Zomi Congress For Democracy siksanin gambup gamvai kikhelna leh mapannate ah Zomite in pan kila maban kisawn toto hi. 1990 kiteelpi khit zawh mualmi gamvai kipawlna ahi United Nationalities League For Democracy leh United Nationalities Alliance cihte siksanin sanggam mualmmi minam tuamtuamte tawh gamvai kisem khawm toto ahihi.\n2008 thukhunpi nuai ah Zomi Congress For Democracy minsel party mah tawh gambup gamvai kamkupna ahi Union Peace Conference -21st Century Panglong Khawmpi kikahin thusunna leh kamkupna kineizelin kizomto suaklai ding hi. Tua ban ah 2008 thukhunpi puah nading teelcing MP 46 Committee (2008 Constitution Amending Committee) ah pan kilathei aa, thukhun laih nopte kipuak thei-in gambup vai ah minam tuamtuamte tawh khut kilen na kisemkhawm toto ahihi.\nZomi-te Union of Burma kilamhna leh hun thupi kikhelna simin ih kihellohna omlo hi, ih cih mah bangin gamvai party bulphuh siksanin mapanna leh avui atang tawh gam ading mapanna lampi (2) tonin kalsuanna zong minam dangte bangin akhangkhang kineito zeel hi. 1964 kum zawh Chin National Liberation Army min tawh Pu Tun Kho Pum Baite leh Pu Thualzente, 1990 kum khit nung ah Pu Thang Lian Pau leh apawlte’ makaih Zomi Revolutionary Organization tawh tunitan aciangciang ah sak leh khang sim leh maal ah ahunzui pan kila toto ahihi.\nTua mah bangin akhangkhangin sangnaupang siamsinte in zong Zomi Siamsin siksan leh gambup siamsin siksanin Union of Burma ah mipi deihna tawh ki-ukna ding leh mualmite’satanh ngetna ah mapanna ahunzui kinei den hi. 1988 (8888 People’s Uprising) gambup lungphona leh 2007 (2007 Saffron Revolution) gambup lungphonate ah Zomi khangno tampitakin mapanna kinei hi.\nZomite’Deih Gamvai Thuneihna\nLeitung ah gamvai ki-ukna tuamtuam ahi gambup phualpi thunneihna ultungsakna (Unitary State), gambup sung om gamkee te in amau dinmun, ngeina leh zia-le-tong tawh kizui gam ki-ukna (Federal) leh gambup phualpi sa’ng gamkee tuamtuamte (Units) tuamtuamte’thuneihna ultungsak zawkna (Confederation) cih bang om hi. Tua teng lak ah 1947 Panglong Thukimna dungzui Union Of Burma ah minampi khat hihna tawh Zomite’ gamvai theineihna ih deih (Zomi Self-determination) ahih leh eima mailam leh eima gamvai ah eimah in thuneihna bukim neih ding cih ahihi.\nTua pen Federal ki-ukna bek in hong pia thei ding ahihi. Federal ki-ukna cih ciangin nam tampi-in kikhento lai hi. Leitung ah gam ki-ukna tampi a omna lakah Federal ki-ukna azangh 20% bang pha dingin kiciamteh-in leitungbup mimal phazah 40% in Federal ki-ukna nuai ah om uhhi.\nFederal Nam Tuamtuam:\n(1) Coming Together\n(2) Holding Together\n(3) Territorial Federalism\n(1) Coming Together – Tangtawn pek pan asuakta minamte leh gamte in gamlianzaw, athahatzaw ahih theih nadingun asuakta kibelpawlna gamthak khat phutkhiatna ahihi. Gentehna, USA, Union of Burma, Switzerland, Australia etc…)\n(2) Holding Together – Gamlian khat/Colony gam pan asuakta gamkhat hong kilamh tak ciangin gambup phualpi pan thuneihna ultungsak mahmah napi’n gamsungah om minam tuamtuamte’gamvai thuneihna ngetna zui, amun amual leh aminamzui-in akituak ding gamthu thuneihna (Political Autonomy) geelsiamna hi a, gamsung om minam tuamtuamte leh gamkee/Units khat leh khat zong angah uh hamphatna atuamtek hithei hi (Assymetrical Federal, Gtna : India, Belgium etc…)\n(3) Territorial Federalism – Hih federal ki-ukna gamte ah gamkee/state ahih leh minam khat min siksan hilo-in leitangzui kilamh gamkee te hipha diak hi (Gtna: USA gamsung aa om Texas state, Hawaii state, California state cih gamkee min pen agamsung om minam khat peuh minvawhna hilo-in amun amual zui kiminphuah ahihi).\n(4) Ethnofederalism – Hih Federal ki-ukna ahih leh leitung galpi (2) aven khit zawh Yugoslavia, Belgium leh Czechoslovakia te in limzat phadeuh uhhi. Gamsung om gamkee tuamtuamte’ min akivawh ciangin minampi khat siksanin ki-ukna thuneihna piakna ahihi. Gamvai thuneihna pen gambup aphualpi’thuneihna sangin gamkeete’ thuneihna ultungsakzawkna hi aa, minam tuamtuamte in gamvai thuneihna (Self-determination) sangpitak nei uh hi.\nLeitungah gam ki-ukna tuamtuam om-in mipilte in zong min tuamtuam na vawh uhhi. Federal ki-ukna ah zong anam tuamtuamin gam tuamtuamte in amau’gam tawh kituak pen dingin na zangh tek uhhi. Tua mah bangin Zomite in zongh Panglong thukimna om mah bangin Zomi te’ngah ding kilawm hamphatna, gamvai thuneihna satanh (Zomi Self-determination) akideih ahihi.\nAsuakta gamkhat sungah gambup thuneihna mungpi thumte ahi gam ukna thumungpi (Executive power), thukhun bawltheihna mungpi (Legislative power) leh thukhen theihna mungpi (Judiciary power) cihte gambup kumpi tungah gambup vaipi tawh kisaite a om mah bangin gamkee/state tuamtuamte’tungah zongh amau’minam zui, zia-le-tong, mun leh mual zui thuneihna mungpi thumte mah suaktatak zattheihna leh thuneihna hawmna (division of power/decentralization) ahihi. Gamkee te in zong tualsung gamvai thuneihna mungpi thumte suaktatak zangh thei ( internal self-determination/domestic sovereign power) ding hi.\nTua ban ah gambup kumpi in gambup vai tawh kisai thute bek saithei-in gamkee/state te in apiak thuneihna bek zangh thei ding hi. Tualo adang thuneihna khempeuh (Residual power) pen gamkee/state te’ tungah zattheihna kipia dinng hi. Tua bang ei leh ei zingvai hawmtheihna, Panglong thukimna om mah bangin gamsung minamte liangko kikimna (Ethnic equality) omin, minam citam khat bek thu tawh gambup vai kihawmlo-in gambup vaite gambup minamte’ thuneihna liangko kikim ahih ding kideih hi. Gamkee tuamtuam, minam tuamtuamte’ hamphatna leh gamvai ah liangko kikim thuneihna bukim Zomite in akideih ahihi.\nPrevious: Kei leh La (Music) ~ Lengtong Pauno\nNext: Pasian eite tawh hong omkhawm ~ Khup Khen Thang\nTheihhuai Kabaw Valley thu ~ J. Thang Lian Pau


url: =Tulaai Leitung Thuthang Tuamtuam Updates November 26, 2014 :: ZOMI DAILY\nposted on 27 November 2014 at 8:25 am Lomkholna: Khawmpau, Myanmar, News, World, Zomi\n· Nigeria gam Chibok khua kiang November 25 ni zanlam in Boko Haram migilo te hiding a upmawh thautawi khat in mi phialkap a khuasung mi mawhnanei kilkello mi 20 si uhhi. Hih Chibok khuapi peen Boko Haram migilo ten sangnaupang numei 200 April khasung a amatcipna khua zong ahihi. Borno state Maiduguri khuasung mah ah November 26, 2014 ni mah in Boko Haram re khutsiamna tawh bomb nih puakkham a mi 30 vaal si uhhi. abcnews.go.com\n· Sengam nitumna lam Liaoning province sung a om Suangmeihol khual khat November 26, 2014 ni in mei in kaangcitciat a , nasem mi 24 ki emlumkha in adang nasemmi 52 te liam uhhi. Hih Sen gam ah nungkum 2013 sung vekvek in hihbang Meihol khuk meikatna 589 veipiang a mihing 1,000 bangsi ci uhhi. voanew.com\n· Syria gam IS migilo te ukcipna khuapi khat ahi Raqqa khuapi Syria gaalkaap ten vanlam tawh November 25 nasiatak azialna hang in tuni dong misi kimuhbeh toto a tuni November 26, 2014 ciang misi 95 cingta a, mi 120 liam uhhi.voanews.com\n· USA gam Missouri state Ferguson khua mivom naupang khat palik kaangkhat in akaplupna vaai thukhenzumte thukhen nalungkimlo mivom kitom te hanciam semsem uha, November 26, 2014 ni in US gambup khuapi teng kizeelsak ta uhhi. Ferguson khua sung bekbek pan kumpi thuneiten mi 44 mankhin uha, gaalkaap tah 20,000 zangding in thuneiten vaaihawmta uhhi.cnn.com\n· Kawlgam sung adaihtheih nading in mikim kiheltheina gamvaai naseem pawltuamtuam pan makaaite tawh kimu thithe in ahoihpeen atundong kahanciam pha mahmahding ci in Kawlgam President U Thein Sein in November 26, 2014 ni in genkhia giapta hi. Kawl gaalkaap mangpi Min Aung Hlaing in bel kawlgam anuamgam asuahtheihnading in party tawh kikalsuan ahihmah bang in party kimtawh kitaltuah in kawlgam hoihnading kikum cihpeen thupi a kasangzo hi cihi. Ahizong kawlgam sung aninsak agamlum sak anawngkaai sak a thau khawngtawh ongvau kha pepeuh peen hahsiang pahpah ding ko gaalkaap te nasep hi cigiap ahihman thautawi ding khawng ikipat laanglaang leh siding cihna ahihi.\n· Hongkong gam a China ukna deihlo lungphona aneih zawh uh kha 2 kiim cingta a kilamdan om cihtha dah in kumpi thunei te in mipi hahsiang November 25 ni kipan leuleu in Lungphona makaih ahi Sangnaupang makaai Joshua Wong leh Lesther Shum te akihel makaai tamsimsim November 26, 2014 mancip uhhi.bbc.com\nLungdam zel ei maw\nHappy Thanksgiving cini ei\nPrevious: President leh party te ki mu\nNext: Zomi te sisan sungah khaici hoih lo\nUS President a 45 veina Trump in President honna leh lopna hunah athugen


url: =US lasiam minthang Beyonce in tapeng nei :: ZOMI DAILY\nposted on 18 June 2017 at 4:05 pm Lomkholna: Celebrity, News, Sawltak, World\nUS lasiam minthang mahmah Beyonce te nupa in ta neita uh a, apeng “Twin” ahihi ci’n Reuter te’n genkhia uhhi. Beyonce pen kum 35 phakhinta a, American singer, songwriter, actress minthang mahmahkhat ahihi.\nApasal pen Jay Z hi a, apasal zong Rapper leh Music Producer khatmah ahihi. Hihte nupa in tanu khatzong neikhin uh a, Blue Ivy kici hi. Blue Ivy pen kum 5 phakhinta hi.\nReuters te’n nausuahvai tawh kisai in Beyonce dotna neihsawm uh himahleh ki Contact theician nailo cihi. Los Angeles khuasung ah Beyonce in naupeng nei cihciangbek Celebrity News tuamtuam te’n pulakkhiaphot uh a, banghun in naunei cihleh naupeng te numei maw, pasal cihpen kuamah apulakcianthei omnailo cihi.\nMusic Business khempeuh lakah Beyonce pen leitung ah aminthang penpen khatin aki ciamteh hi a, Album ahawmkhiat khempeuh kideih mahmah hi.\nBeyonce ii lasak te lakah aminthang mahmahkhat ahi Beyoncé – Single Ladies (Put a Ring on It)\nAbeisa February khasung in Beyonce in ama Instagram tungah nau kapaai ci’n naupaai laitak Lingerie tawh akizaih Photo suakkhia hi.\nRelated: Hollywood Actress minthang Angelina Jolie leh Brad Pitt kikhending ~ ZD\nTua Photo pen Instagram tungah akoihzawh nai 24 sung (nikhatsung) bekbek in Like bekbek akigawm 8 Million ngahzen hi. Tua Photo pen Instagram ii tangthu sungah nai 24 sungin Like tam angah penpen in ki ciamteh hi. Sawltak #zomidaily\nPrevious: Philippines, Marawi City sung galkidona hangin mi asi 329 phakhinta\nNext: Na Pa’ Thupha na sang nuamhiam? ~ Jam Daniel\nVondeih Kep Ding – 9 (Pau Khan Kap)\nNa phawk khahiam? ~ Job Cinpi


url: =Tedim News: Khuasung hawkguam vai & Mawtaw Licence vai :: ZOMI DAILY\nTedim News: Khuasung hawkguam vai & Mawtaw Licence vai\nposted on 14 June 2018 at 10:44 pm UTC+9:30 Lomkholna: News, Tedim, Zomi\nNgaihsut siamleng: Tedim khuasung hawkguam vai\nTuuk hun hong tungta aa thulguah zong zogam mun cipeuh-ah hong lung ngelhngeh ta hi. Tua tawh kizui in hawktui zong hong tam mahmah hi. Sipin zum pam tuipaikhiat sakna/ hawkguam sung teng-ah ninbulomtang tamlua a hihman in tua te in khak a lampi tung tengah tui let khia ziahziah hi.\nTuni in Sipin nasem te leh tui nasem ten mite nin bulomtang teng siansuahna na nei uh hi ungh. Hi bang aa nin mawk paih loh na ding kam in tam veipi ki gen thamloh in lai zong ki pia hi.\nNin hong pai veve uh a hihman in Sipin lam ten aw lungsim picing neilo ai ve maw ciangduai tawh i sat zong kilam dang lo ding hi ci’n kikoih khong ta mai hi. Sipin thukhun tawh kalsuan taktak leng thukhen zum hong ki tun in sum tampi sup lawh ding hi uh teh.\nA saklam a om te in hawkguam sungah nin hong pai uh a hihman in hawkguam khak hi. Zomi te’n hawkguam mupeuh le hang ninpaihna ding paih maih sa valval in nin a pai hamtang te i hi mawk hi.\nA taktak in ci mah leng hawkguam pen tui /hawktui luan nading aa kibawl a hi hi. Thu ngaihsun in phatak gam tat sawm ni.Mun khempeuh-ah tungsiah thu nei te bek vaipuak in ngaihsun lo in a mawhna bekbek uh zong dah zaw ni. Thusia hong geel uh hi samlo uh a hih ciang hong geelna bang un thapiak siam ni.\nMipicing khat mihing lungsim a nei khat in nin mawk paih ngam lo hi.Tuate in ektha/daileng le uh zong a ek thak limtak en kik tangtang uh hi.Cihnopna in kuaman muta kei leh nin pheng paih nuamlo cihna hi.\nZu leh va in a nekna munmun uh ah nin khia pahpah uh hi. Mihing hi buang eimau nin lawmlawm tavuan la zo lo cih pen ngaihsut huai hi. Ninbua mawtaw zong ninga (Friday) ni sialsial in ninkhawm in hong pai tawntung hi. Nin mawk paih ziauziau te pen a tamzaw ngaihsutna ki cianmel a nei lote hi zaw deuh hi.\nI khuasung siantho na ding leh ih gam khantohnading nang mahmah ki sam masa hi teh. Tedim Municipal\nTedim gambup Licence Sit Committee pan “Thu Zaksak Na”\n1. Zogam sung ah, motor leh motor cycle tuahsiatna (Accident) aom loh mading in Licence neilo Motor leh Motor Cycle te (2.7.2018) ni aa kipan kiman ding hi.\n2. Tua ahih man in (11.6.2018) ni pan (1.7.2018) ni ciangdong na khutsung vua om, Licence neilo Motor leh Motor Cycle te Tedim gambup Licence Sit Committee te in Licence hongsit ding aa, Liau sum te Myanmar Economic Bank ah hong tuansak ding hi. Licence bawl nading zong hing vaihawm sakding uh hi.\n3. (11.6.2018 pan 1.7.2018) ni ciangdong, Licence neilo Motor leh Motor Cycle te Township General Administration (GAD) zum ah pelhlo in, na apding uh kisam hi. A zenzen in na khut sung uh ah nakoih teitei lai uh leh thukhun omsa bang in khauhtak thu hong kibawl ding ci-in kong zasak uh hi. Zogam Lampi leh Motor Accident omloh nading Vaihawm Committee Source: Zingsol/ CS Mung\nPrevious: Tangkhat tawh vasa 3 kapsawm\nNext: Atumdang Zomite’ Mindset\nMinamvai Holimna Thupuak ~ by Zomi Nashville TN USA\nThal lam cil siat ei tung hong tu\nIndia in ICBM sitna aneihbeh laileh China in Pakistan inzong bawlna dingin huhding ~ TK Lian\nNew York City pan ISIS galkap tumsawm mi 3 te ~ ZD


url: =Irrawaddy guntui khanggawp ahih manin inn 170 bang ki hemkhia :: ZOMI DAILY\nposted on 22 April 2017 at 2:27 pm Lomkholna: Myanmar, News, Sawltak\nMyanmar, Irrawaddy Region sungah aluang Irrawaddy guntui khawnggawp ahih manin Zalun Township sung aom khuanih panin inn 170 bang kihemkhiat kul cih kiza hi.\nGone Nyin Tan khuasung bekbek panin inn leh sanginn High School aki hemkhia pen 126 bang phakhin hi. Tuaban ah Atut khua paninzong inn 43 bang ki hemkhia khinhi ci’n Township’s Adminstrator U Kyaw Naing Tun in Irrawaddy News te tungah genkhia hi.\nNung guahtui khanhun akipan guntui pen kiamvetlo in khangsemsem cihi. Gundung, luidung ah ateeng tepen aomna inn uh nutsiatkul ahih manin, pawlkhat te meltheih tanau te innah belphot uhhi.\nPawlkhat belhding tanau aneilo tepen buhciinna lozausung khawngah belhbukding lamtawm in omphot uhhi.\nMyanmar Ministry of Social Welfare, Relief and Resettlement te’nzong dongtuak te huhna sum leh van pawlkhat puak uh cihi.\nU Kyaw Naing Tun in agenna ah tungsiah kumpi thunei te tungah huhna ki ngetsak in, cimawh dongtuak te aomtheih nadingin mun kingen cihi. Tuaban ah Regional Government panin sumtang mahmah tawhzong huhna apiaklai nading un ki ngetbehsak hi ci’n genkhia hi.\nKhuasung mite genna ah hihbang in Irrawaddy River tuikhangin luidungteng anawkgawpna pen luitui luanzia kilaih ahih manin hiding ci uhhi.\nThadu Chaung village-tract panin U Tin Aye in agenna ah nungkalsung luitui in anawkpen damdam in anawk, akicim himahleh tukal pen suntawh zantawh nawkgawp in luipang teng pilhgawp cihi.\nRelated: Myanmar, Shan gamah kumpi laivuanding apai mawtaw kibung, mi 5 si\nIrrawaddy Division Directorate of Water Resources and Improvement of River Systems panin U Hla Moe in agenna ah luipang aciploh nadingin tuidalna kibawl cihi. Ahi zongin luipang dalna Embankment in hoihtak dalzolo in, luitui luanzia ki laihsakgawpzaw hi ci’n khuasung mite’n gen uhhi. ZD Sawltak #zomidaily\nPrevious: Inndawl 13 pan kia in silo banah liam ngawhlo, akiatdan zong theilo\nNext: Biakna sanginn ah naupangkhat akhe kisatgawp ahih manin alangnih in tankhiat kul


url: =Pasian hongpiak vangliatna :: ZOMI DAILY\nPasian hongpiak vangliatna\nposted on 26 October 2018 at 6:14 pm Lomkholna: Biakna, News\nPasian in mihingte tungah hongpiak akisiatheilo a ma limlemel i sutna pen i kampauna a hihi. Kam i pau theihna ahihi. Kam i pautheihna in Pasian i sutna ahihi. Ganhing te kampau theilo hi. A mau tungah tua vangliatna kipia lo hi. Kampau theihna pen mihingte leh ganghingte i ki lamdanna amasa pen ahihi.\nI gensa mahbangin Pasian in nakhempeuh semthei, piangsakthei aa hamsa sa lua, tawllua cih omlo hi. Tua vangliatna pen Pasian in mihingte tungah hongpia aa tua pen ‘kampauna’ a hihi.\nKam i pau ciangin ciangtan omlo, septheihloh omlo in tawllua theilo hi. Kamtawh i ut bangbang i gen aa kamtawh i sepnop bangbang i semthei hi. Koimun koimun hitaleh, banghunbanghun hitaleh kiciangtan loin (Pasian in akiciangtan loin na a septheih mahbang in) i pautheih (na i septheih) na pen Pasian dan ahihi.\nKuamah in Pasian a uktheih loh mahbangin kua mahin i kampau ding hong ciangtansak theilo hi. Kumpi khatbangin kam i pau thei lel hi. ‘Mihaupa ka hihi’ i ut hunhun in i ci ziauziau thei hi. Ka cidam hi. Ka lungdam hi. Ka ma pai giat hi. I ut bangbang ki ciangtan omlo tak in i pulak thei hi. Tua pen mihingte in Pasian limlemel i sutna ahihi. Baihlamtak a Nalianpi Sepna/ Siamsin Library\nPrevious: Halloween – Mang Khuado (October 31)\nNext: Meiteigun la ~ Lengtong Pauno\nZomi numeite tavuan ~ Dr. Mary Hau Lun Cing\nKibang napi kilamdang ~ Dong Mung\nRussia te huhnatawh Syria galkap te’n Al-bad khua gei aom IS te omna suksiatsak ~ TK Lian\nKa suanlekhak tate tute’ theih gige ding thu


url: =MICAH 7 | Siyin Bible\nPosted on May 2, 2014 by thawngno\nIsraelte ii Ngamtat Siatna\n1Ka lametna bo hi! Thingnga pangh sa le sapitnga thot sa a vil mihing ngilkial khat taw ka kibang hi. Sapit theampo le theinga lim theampo kilo tum zo hi. 2Ngam sungah thumaan mihing khat zongh om nawn ngawl a, Pathian tungah kuama thumaan ngawl hi. Misim in tual thalup thei natu hunpha ngak hi. Misim in a ngam mipuite savai bangin vai hi. 3Amate siatna vawt tu thiam siat uh hi. Uliante le thukhen mangte in sumnguk ne uh hi. Mihing thu nei khat in ama uuk teng amate tung son a, tabangin amate vaihawm khawm uh hi. 4A pha belte le a thumaan belte ngangawn lopate bangin mannung ngawl uh hi.\nPathian in amate a cing kamsangte tungtawnin amate a hilkhol bangin ama in mihingte daan a piak tu ni hong theng zo hi. Tu in amate lungmang uh hi. 5Na innpaam sia um heak in a, na ngualtam zongh muang heak in. Na zi tungah na pauna ngangawn kidawm in. 6Hi hun sungah tapate in a pate sia a mawmaw bangin vawt a, tanute in a nute langpan uh hi, mothakte in a tonupite taw kihau a, mihing khat ii ngal sia ama innkuanpuite ma ahi hi.\n7Ahizong keima in TOPA ka zong tu hi; kei hong hun tu Pathian thin muang takin ka ngak tu hi. Ka Pathian in kei hong za tu hi.\nTOPA in Ngupna Hong puak\n8 Ih ngalte in ei tung a hong kisuan natu thu nei ngawl hi. Ei ih pukvawk zo a, ahihang ih tho kik tu hi. Tu laitak khuazing sungah ih om a, ahihang TOPA in khuavak hong pia tu hi. 9Eite in TOPA tungah ih khial zo hi, tua ahikom tu in ama thin uukna tawm vei ih thuak kul tu hi. Ahihang a tawpna ah ama in eite hong dal tu a, ei tungah hong tat khialnate thumaan taw hong lai sak tu hi. Ama in khuavak sung hong then tu a, hong ngupna ih mu dong ih nungta tu hi. 10Taciang ih ngalte in hi sia mu tu a, amate ki maizum sak tu hi” “TOPA na Pathian uh koisung a om ziam?” ci in hong tatawte ma hi tu hi. Amate ngallelna, lamlai buan bang a kitotcil nate ih mu tu hi.\n11 Jerusalem mite awng, khuapi luphungte cian kik tu hun hong theng tu hi. Tua hun ciang na ngam kikeak tu hi. 12Na mite mun theampo” nisuana Assyria pan, thangsang Egypt pan, Euphrates Ngun ngamkuam sung pan, tuipi ngalkhat pan le tawng palek mualte pan no kungah hong heak kik hi tu hi. 13Ahihang leitangh sia a tunga teangte ngitlo khansiat hu in senneal ngam suak tu hi.\nTOPA ii Israel A hesuakna\n14TOPA awng, na teal sa mihingte tungah tuucing khat hong hi tan. Amate in dui sungah a tatuam in teang hi kale, a kiimkot ah leihoi om hi. Nidang tawng lai a kivaak bangin ngam phana Bashan le Gilead ah amate pai in kivaak tahen.\n15TOPA awng, Egypt pan nong pusuapui lai hun a na vawt bangin kote atu in na lamdang vawt in. 16Minamte in hi sia mu tu a, a thahatna theampo kawm pan a lungmang tu uh hi. Thin kiamin amate a kam im tu uh a, a bilte hum tu uh hi. 17Amate leivui sungah ngulte bangin bokvak tu uh a, a kulhpite pan liingin lauin hong pai tu uh hi. Amate in ih TOPA ih Pathian kungah kiitakna taw hong heak kik tu uh hi.\n18TOPA awng, nang bang ahi pathian dang om ngawl hi; a nungta lai na mite ii khialnate na mai sak hi. A tawntung in thin uukin na om bua a, nong itna kip nong lakna ah nuam na sa hi. 19Nangma in kote khat vei ma nong hesuak kik tu hi. Ka khialnate na peang nuai ah na siikcip tu a, tuipi taw ah na khiasuk tu hi! 20Tanglai ih pute tungah na kamciam bangin Abraham le Jacob ii suan le paal na mite tungah na thumaanna le na it tawntungna na lak tu hi.\nPya 57 (cent) taw biakinn kisa\nJohn 3:16 taw kisai ih tel zawk ngawl thu khat\nTHAWKIKNA Hun Zawk Ciang\nPaak Hoi Mama Khat\nAma In Ka Mawna Teng Lasiat Zo


url: =Dictator i cih kuate hiam? ~ Hau Za Cin :: ZOMI DAILY\nDictator i cih kuate hiam? ~ Hau Za Cin\nposted on 24 January 2022 at 8:56 am Lomkholna: Article, Hauzacin\nDictator in ama thu bek tawh vaihawmna khempeuh paipih hi. Ama thumang dingte bek panmun guan hi. Ama deihna leh ama thu a nial ding peuhmah panmun guanlo hi. Ama sepnopteng a sep theihna dingin ama cih bangbang “aw” a ci ding mite bek tawh semkhawm hi.\nThukhun leh bylaws cih bangte a om hang a deih bangin kawikaih thei hi; ahang: a kawikaih hang a dal ngam ding kuamah omsak lo hi. A dal a nial a omleh zong damdam in nawlkhin in mailam ah valsak a, hemkhia, a nawngkaisak nawnlo dingin notkhiat hi.\nVai khat peuh ah THU tawh i kalsuan kei a, mi tawh i kalsuan leh dictator suakbaih mahmah hi. Makaipa in, makaite in amau thu bek hong zuisak in, amau thu bek tawh hong kalsuanpih in mipi hamphatna ding hong hihpih lo semsem uh hi. A tawpna ah amau nasem hong suah dihdih uh a, amau deihna a tangtungsak dingin mipi hong zang miau thei uh hi.\nA kilawh theih nam a hi diam? Kilawhtheih lua kisa, tun zong a kilawhmang khin hi. A diak in Zomite gamtatna, vaihawmna, kipawlna leh kalsuannate ah a zung zam kiphalhmang khinta hi. Ki-ukdan dingin i deihlohpen hinapi i tamzat pen hi bilbel hi.\nMi’n zang leh i mit kham mahmah in en zang leng kuamah theihloh bang kek in ki-uang mahmah hi. Makai i sep sung peuhmah eima deihna leh eima thu bekmah tawh kikalsuanpih a, zong kisem phei giapgiap hi. Midang khat in laih leh tuate in zong ama deih bang beka sep ding sawm pah geu zel hi. Giapgiap bek sam!\nDictator khat in amah a lawnthal zo a om mateng ama thuthu ahih manin ama thuneihna a bei ding patau mahmah a, a sih dongin a nuntakna tawh dal ngam liang hi. Tungnun kituhna ahih manin amah a laih ding a om mateng leitungbup ah ama tungah vanpi bek a om hi.\nMore: Advisor leh Dictator ~ Pau Khat Suan\nA khangto minam peuhmah in thudik thuman tawh kalsuan ding hanciam uh a, mi khat leh nih ukcipna nuai ah amau nasem bek a nuntak ding utlo uh hi. Mikhempeuh hamphatna kibanga nekzonna, pilna, hauhna, siamsinna a neih ding uh gelna THUKHUN nei in a hanciamzo peuh kilamsang in kidem uh a, kituankheh lo in a khangto dingin kitawsawn zaw uh hi. Nang zong nang level ah dictator na hisim khinkhian hiam? (A zom ah zoplai ding) Dr. Hau Za Cin\nPrevious: Tedim DC vai ~ Bob Tuangpi\nNext: Bangtan na nuntak sawm a?


url: =Jeremiah 4 | Siantongluan\nTopa in, "Israel mite aw, na kilehkik nop uh leh kei kiangah hong kilehkik un. Na kihhuainate uh kei kiang pan na paihkhiat uh a, na tai kawikawi kei uh a,\nTopa a nuntak bangin, ci-in, thuman tak, kiptak, thutang takin thu na ciam nak uh leh gam khempeuh in thupha ka piak ding hong ngen ding uh a, kei sungah amaute a lungdam ding uh hi," a ci hi.\nJudah gammite leh Jerusalem khuamite tungah Topa in hih bangin ci hi: "Na lote uh kal un la, ling lakah khai vawh kei un.\nJudah mite leh Jerusalem khuamite aw, Topa thu zui un la, lungsim takpi tawh zui un. Na tuacih kei uh leh na bawl uh mawhnate hangin ka hehna mei bangin hong kuangkhia ding a, a phelhzo kuamah omlo ding hi," a ci hi.\nJudah gamah va gen un la, Jerusalem khua-ah va taangko un. Gamsung khempeuhah peengkul mutin awng un la, va gen un. Hong kikhawm un la khuapi muanhuaite sungah va bu ni, va ci un.\nZion paina lampi kihilh un la, na suahtakna dingun tai un; zekai kei un. Bang hang hiam cih leh leilu lam panin siatna lianpi ka hong puaksuk hi.\nHumpinelkai khat a bukna sawlkawm panin hong kuankhiazo a, gamte a susia dingpa hong paikhiazo hi. Na gam uh a kisiasak ding leh na khuapite uhah kuamah a tenlohna dingin a susia dingin ama omna panin hong kuankhia khinzo hi.\nTua ahih manin puanhampi silhin tau-in kap un. Bang hang hiam cih leh Topa hehna lauhuaipi eite kiang panin kiheikhia nailo hi.\nTopa in, "Tua ni ciangin kumpipa leh kumpi uliante lungkia ding uh a, siampite lau mahmahin, kamsangte dipkua ding uh hi," a ci hi.\nTua ciangin keimah in, "Ah, Topa Pasian aw, nangmah in hih mite leh Jerusalem khuamite khem cih takin na khem khinzo hi. Bang hang hiam cih leh amau kiangah, Nopna hong om ding hi, ci napi-in, amau a sunlum dingin namsau khat a om gige hi," ka ci hi.\nTua hun ciangin hih mite leh Jerusalem khua mite kiangah, "A sa mahmah huih, sehnel gam a sang mun panin ka mite tungah hong nung ding a, tua huih pen anvaite a zapsiang dingin a nung huih bang hilo hi.\nKa sawl huih pen tua bang dingin hat lua ding hi. Tu-in Topa in amaute tungah thu khenin a gen hi," kici ding hi.\nEn un, meii bangin i galpa hong pai a, a sakol leengte pingpei tawh kibang a, a sakolte muvanlai sangin manlang zaw hi. Gimna i thuak ding hi; bang hang hiam cih leh gal lel ding ihi ta hi.\nJerusalem khua aw, nang hong kihotkhiatna dingin na lungsim sung panin gitlohna sawpkhia in. Na sungah gitlohna lungsim bang tanvei kemcip ding na hi hiam?\nNgai un; Dan gam panin aw khat hong ging a, Efraim Mual panin kisiatna ding thu hong kitaangko hi.\nMinamte kiangah va gen un la, Jerusalem kiangah va taangko un. "Gamlapi panin mite hong pai uh a, Judah gam khuapite langpangin hong kiko uh hi.\nJudah gam in kei hong langpan ahih manin lohongte bangin a galte in a kimkotah a pang dimdiam uh hi, Topa in kong ci hi.\nNa lungsim leh na gamtatnate hangin nang tungah hih thu hong tung hi. Hih pen nangma gitlohna hang hi a, na lungtang pailetin hong sun hi," a ci hi.\nAw, ka lungtang, ka lungtang! Na ka sa mahmah hi. Ka lungtang kisai vanvan a, ka om hithiat thei kei hi; bang hang hiam cih leh peengkul mutna aw, gal kisimna aw ka za hi.\nSiatna khat khit ciangin adang khat hong tung a, gamsung khempeuh kisia khinta hi. Thakhat thu-in ka bukte hong kisuksiatsak a, ka puankhaite kikekgawp hi.\nBang tanvei galkisimna mu lai ding ka hi hiam? Bang tanvei peengkul aw za lai ding ka hi hiam?\nTopa in, "Ka mite hai uh a, kei hong theilo uh hi. Naupang haite bang uh a, bangmah theilo uh hi. A sia bawl ding lamsang siam bek uh hi. A hoih bangmah bawl theilo uh hi," a ci hi.\nLeitung ka et leh limlemel neilo a, vantungah zong khuavak omlo hi.\nMualte ka et leh kiling damdam uh a, mual neute kileh kawikawi uh hi.\nKa khuadak leh mi khat beek ka mu kei a, vana vasate zong a leengmang khin uh hi.\nKa et leh, logam leihoih teng sehnel gam suakkhin a, Topa mai, a hehna lianpi mai-ah, khuapi khempeuh kisia khin uh hi.\nBang hang hiam cih leh Topa in, "Gam buppi, gamlak suak ding a, ahih hangin ka susia sam kei ding hi.\nTua thu hangin leitung kap ding a, vantung mial ding hi. Bang hang hiam cih leh ka gensa, ka khensatsa hi a, ka kisikloh bangin ka lungsim zong ka khelkik kei ding hi," a ci hi.\nSakol tunga tuangte leh thal tawite aw a kizak ciangin mi khempeuh galtai mang uh a, gamlakah tai-in suang lakah a kahto uh hi. Khuapi khempeuh kinusia khin a, kuamah teng nawnlo hi.\nJerusalem khuapi aw, a siacip ding na hita hi. Puansan silhin kham tawh na kizep liatluat hangin, na mitte zemin na golsak hangin, a mawkna-in a kizem na hita hi. Na lawm ngaihte in nang hong nusia ta uh a, tu-in hong that nuam ta uh hi.\nNau a suak ding numei a kiko bang khat ka za a, tacil a suak numei tauna tawh kibang hi. Zion tanu husam liangin a kikona aw na hi a, a khutte gel zakin, "Gimna ka thuak ding hi. Kei hong that ding uh hi," a ci hi.


url: =Nasep Na Kheel Cianga Theih Ding Pawlkhat ~ Hau Za Cin :: ZOMI DAILY\nposted on 17 July 2014 at 11:26 am Lomkholna: Article, Hauzacin\nTuhun pen nasep a kip, a kho cih om nawn mello in a hoihzaw nasep a om nak leh kum thum kum li zawh ciang nasepna thak ah mite a kisuan ziahziah uh hi. Hih pen tuhun leitung paidan hipianta hiam cih theih hi. Leitungbup khuata banga olno taka a kizop ziauziau theih khit zawh hih banga nasep khek ziauziau pen hong tam semsem hi. Tua banga nasep na kheel ciangin maitak takin na sepna lui nusia inla, na seppih luite zong kuamah nopmawhna dingin kampau, gamta kha kei in. Amau zong hun hong pai zel leh nangmah tawh hong kituahkhawm kik, nangmah tawh hong semkhawm kik kha thei hi.\nTua manin, bangzahta in na seppihte na mudah, na hua phial zongin a kimukik dinga kikhenpak bangin lungdam maitai takin kikhen zaw un. Tua hileh na paisante in zong hong muhna ah ‘picing’ hong sa ding uh a, na kimuhkik uh zong nuam ding hi.\n1. Na tungsiahte tawh kitelsiam, kiho khin masa hamtangin: Nang hong makaih, hong kem, hong panpih, hong huh leh hong pattah na tunga pa/nu tawh na paikhiat ding vai limtak kiho masa in. Kiho masa cih ciang na tawpna ding laikhak na piak ma in na tungsiahate kiangah na mailam khualna hang tawh na tawpnop thu leh nasep dangah na pai a kuldan theisak, hilh, telsak masa hamtangin. Amau hilh masalo, theisak masalo in thakhat thu in tawpna lai khak veva kei in. Lamdang sa ding uh a, zong hong muhna uh kiam ding hi.\nNa tawp sawm hangin na sep hun sung khempeuh kuhkal tak, citak tak a nasep ding khempeuh na zawh ding thu hilh in. Na sep nunung ni ciang dong hahkat takin nang sepding teng sem khin in. Kilawmthawsak leh kikhutzaw sak in om kha kei in. Na tungsiahte hoihtak in hilh, telsak lecin amau a kilawma pusuak dan leh nasep khawldan nangawn hong hilh in hong makaih toto lai nuam ding uh hi.\n5. Hong zol uh hang ngaihsun pha mahmah in: Na tawp ding hong it lua bang phial in hong it bawl in hong deih bawl in hong kho nuam kha ding uh hi. Na khasum nangawn hong behlapsak in hong semsak nuam lai mai ding uh hi. Na za hong khan in na hihna hong behlap in makai dingin zong hong lamto nuam kha ding uh hi; ahi zongin limtak in ngaihsun pha mahmah in. Banghang hiam cih leh mite genna ah, a theite genna ah, tua banga a kikhohte a kideih kei kik vat leh manlang takin kinotkhia, kitawpsak in kipampaih hi, ci uh hi.\nHong deih lai un hong deih mahmah uh hangin hong deih nawnloh uh ciangin hong nawh nawlkhin mahmah ding uh hi. Na tawp nop thu a theih khit uh ahih manin amau lam pan paulap ding ol mahmahta hi. A tamzaw tua banga kikhote kum khat val sem zom zo mello hi kici hi. Banghang hiam cih leh na mawhna a zonnop uh leh na sep ut nawnloh thei uh, hong deih kei le uh zong ‘na ut nawnlohpi’, ‘na tawpsawm khin veleh’ hong ci lel ding uh hi. Tua ahih manin na tawp ding a kitheih khit cianga hong kikhoh a, hong kilettaang nop leh – limtak in ngaihsun kik masa in: Sakhi nangawn in zong a tatna ding kuam kua khual kici sam hiven!\nTua ahih manin pasal in na sawmsa khat pen nungkik lo in lungdam maitai takin phusuak vet zaw in. Ahi zongin na sepna ah citak in na hih peuhpeuh hanciam na hi cih lak khial ngei kei in. Tua hileh na lawm leh gual, na seppihte in – mi citak, mi kuhkal, a nasepna ah muanhuai, ngimna kician nei, a sawmna khat ah kip tinten ciin hong ciamteh dinga, hong pakta semsem ding uh hi. Hong kipakta peuh leh hong kizahtak ding hamsalo hi. Tua pen mihing khat thupina a kilatna hi a, mihoih a hong kiciamteh nading ahi hi.\nPrevious: Sanglai sinna in gam ukna hoihsak in gamsung zong kilemsak ~ CS Dal\nNext: Zomi Youth Association, Tedim ~ Angtan pihna


url: =Zovontawi fund bang hang kisam hiam?\nZogam leitang suahtak kik nading a, mapang Zomi Salpha Zovontawi te kisap lum leh tei akipan anek adawn ding te panpih nading a hihi..\nZogam bang hang suahtakna kisam ih hiam?\nLeitung piancil akipan namdang te khut nuai ah, aom ngei giat lo, Zogam Zomi te, ei leh ei ukpi tawh aki uk te ih hihi.\nMikang gamkek te hong Lal ciang in,leitungbup ado khin uh a,a tawpna ah Zogam hong sim uh hi. Zogam leitang hutna in Zogam Salpha ih Pu te,tampi tak in, sisan luang in nuntakna napiakhia uh hi. Galvan kikim hi leh hong zo loding uh hi.\nKawlgam pansan in gamkek mikang te zawh na Zogam leh India gam pansan gamkek mikang te zawh na Zogam ci-in,Ih Zogam leitang sam gibang ki khenkham ih hihi.\nGal pi nihna hong veng tak leh minam leh gam anei te in, suahtak theihna lampi hong kihon ciang in, kawlte in amau bek pai in suahtakna va ngen uh a, mikang kumpi England te in, na gam koi teng hiam acih ciang in,tulai ih Kawlgam buppi gam lim na lak uh hi. Tua gam lim sung ah kawlte uksa ahilo, minam leh gam atuam vilvel anei Zomi gam,Kachin gam,Shan gam leh Kayan gam te ahihi. Hih gam te pen kawl kumpi akhangkhang hun a a zawh loh gam te ahihi.\nEngland kumpi in, hih minam leh gam te Kawlgam hilo uh a, amau thukim na aom kei leh suahtakna kong pia khawm thei keiding uh hi ci ahihman in, kawl mangpi Aungsan ciahkik hi.\nAungsan zong hong buai mahmah ta a, Zomi ,Kachin leh Shan te hong hel ta hi. Tua hun in,mikang kumpi in Zogam hong uk lai a, Zomi ukpi makai te in,amau leh amau kiuk nuam mahmah ta ahihman in,suahtakna na lungngulh mahmah uh hi. Tua kawm kal ah kawl mang Aungsan in, thuneihna pawlkhat hong pia ning ci ahihman in ,Shan gam Panglong khuapi ah, Zomi makai te, Shan makai te, Kachin makai te ni thumsung ki kumkum uh a, Fed 12, 1947 ni in, Panglong thukim a lai pi ah suai na kai uh hi.\nTua Panglong thukim na lai pi tawh, Aungsan England gam pai kik a, Kawlgam in Jan 04, 1948 kum in suahtak na kigah theipan ahihi.\nKawlgam suahtak nading in, Panglong thukim na thupi pen a, Tua thukim na sung ah, ei leh ei kiuk in, thu ki vaihawm in,kawl te tawh liangko kikim in, ki bel pawlding cih ciang bek ahihi. Bel pawl Kawlgam suahtakna ih ngah tung in,gam dialkhai (flag ) pen Aksi pi khat Aksi nga in umcih ahihi. Tua a deihna in,Zogam, Kachin gam,Shan gam,Kayan gam leh Kawl gam hiteng ahihi. Tuateng kigawm gam khat cihna in alai ah Aksi pi khat kikoih hi.\nTua suahtakna ih ngah zawh ciang in, President masa Sao Shwe Thaih, Shan minam ahihi. Tua zom ah Zomi te leh Kachin te aban in kipai ding a, Tua khit teh kawl te hipan ding ahihi.\nU Nu hong kah ciang in,Kawlgam bup biak na Buddha suak ding ci ahihman in Kachin te keng sa in gam sung hongzuan uh hi. Tua hun in Zomi galkap te Pegu khua ngei ah,Kawlgam thaupi te Len uh hi.Gal do zong Siam mahmah uh a, Panglong thu kimna a omlo, Karen minam te in Kawlgam bup ukcip sawm miaumawk ahihman in,kawl galkap te na zo gawp uh a ,ci mawh mahmah uh ahihman in,Zomi galkap te tung ah huhna hongnget ciang in, ki huh pah a dek te ki nuai cip sukpah hi.\nZomi te mailam ding hong khaktan ding kawl uiphuk mangpi U Ni Win hong kah ciang in, state 7 leh division 7 tawh hong khenkham sukpah a, kawlzanglei kici khempeuh Division in Koih in, Mual kici khempeuh state ah hong koih suk hi.\nState te thuneihna te lakkhiat sak in, galkap thu tawh na khempeuh hong toknawi cip ta hi. Zo gun sak siah Zogam kim lai, tai kua dek cin gi hong khung in,Zogam khuapi kawlpi a om, Khalkha khua ta ah hong tuahtoh sak hi.\nFeb 20 1947 kum a mipi 4000 val thu kimna Zomi Nam Ni zong state ni in hong laih sak sawm ta zen lai hi. Zomi galkap lian khempeuh abanban nusia cip in, a om sun lai te zong a zaa khang sak nawnlo uh hi.\nZogam ah Zolai sin ding hong khak uh a, kawl milim biakna thahat nading in tangah lubawk teng lutolsak in hong khenzan sawm uh hi. Zomi mi pil om sun te gam sung om saklo in, gam pua ah hong koih cip ta uh hi. Zomi te in ih gam ih lei ah thuneihna cin them cia zong kinei theilo in hong koih ta zen uh hi.Zogam leitang pupa luahsa leitang nangawn khut pek cia zong neih na kinei theilo in hong koih hi. Zomi te ih biakna ahi christian upna tawh kisai singlamteh mualsang tung ah ih phuhte long khia phuk khia in, kawl milim tattong te hong lam to ta zen uh hi.\nIh Zogam leitang hong zun hong puah cih tha dah,ih gam sung a leisung sum piang ih neih sun Gullu Mual nangawn Sen te tawh ei theih loh kal hong sehsat San khin uh hi. Mikang kumpi hun a Tedim lampi zong angei mah bang lai hi.\nZogam sung a om Zomi te ih awkaih tawh hong khensuk in,hong baalzan lai hi. Biak inn thak lamding zong hong phal lo uh a, Zomi te ki vui na Han teng zong to zan in, susia dikdek uh hi.\nZogam pen leitung ah azawng pen gam ciang hong tunsuk pih uh hi. Hih kawl te hong bawlna hang in, an duh gilkial in ih om a, muh bangbang lampi zong in mi gam mi lei ah sila bang in khua ul sisan luang in na ih sem hi. Ih thu sim kholloh sanggam Mizo te gam dang ah sum thalawh in pai om nailo sam uh hi.\nZomi te'n hamsatna ih tuahciang in thum in tau in,ih kiko nate Pasian ih hongza in hong hehpih ahihman in gam thum nate ah pilna sin ding,sum leh pai zong ding leh tulpaan kai khin Tunnu Zogam azuun apuah kikding in,hong puak ahihi.\nKumpi kician gam ah minam thautawi kisam masa khollo a, A hi zong in zuau khem, mithat ,gong tat, angsung thei, dawi milim bia te khut sung pan ih suahtak nading in Zogam galkap ih kisam hi. Minam leh gam akem cingding ahihman in,kisap na tam mahmah hi.Zogam galkap ihneihloh man in' na inn tual ah na Vok khawisa hong ki matsak khin hi. Na tanu melhoih teng namdang te'n ciamnuihna in hong zat sak khin hi.\nZogam ading in na thalawh sa sum pan Kha sim in, $ 10 bek hong kingen ahihi. Kumkhat in $ 120 hi a, Ni khat in, $ 00.33 cent bek ahihi. Food stamp ne in , beer dawn in, Zu lim pen te dawn in, Mortor hoih pen te na tuantuan na awt awt kaal in, namdang te'n na inn khumzang pan zun hong pek suk ta uh hi.\nZomi te a ki Christian sak mahmah te ih hi a, na pianpih na minam, na tenna na Zogam it lo, zuun lo in,Pasian aw hong it ing ih cihcih hang khiatna nei lo hi.\nZomi te tang thu ah gal ih lei ngei kei hi. Zogam ah nek leh dawn ding hamsa mahmah ahihman in, Zogam sung aom, mipi te tung ah peek khatzong ki genlo ding ahihi. Zogam galkap te thau tawi ding tampi tak ih kisam hi.\nGalvan pen Shan gam leh Thaigam gi teng ah kiman a, Zogam hong tun ciang tampi man hi.\nAK 47, 56 cih te 100000- 150000 Rs ( $ 2000 )\nM 16 150000 - 200000 Rs. ( $ 2500 - 3000 )\nM 18 lauhcher 200000-300000 ($ 3000-3500 )\nG 3. $ 2500\nG 4 stand gun $ 3000-4000\nThau tang pen gam nuai pau in, Lensiam kici hi.\nLensiam tang khat 70 Rs ( $ 2.00) bang man hi.\nZogam pan galvan ih lei pen leitung galvan kizuak na te khempeuh ah a tamman pen mun hi sawnsawn hi.\nGam thumna atung khin Zogam Zomi a it nasep nei khempeuh in, a khua khua ah WZC te palai hong koih Zovontawi fund piak na ding Pu te Pi te kiang ah, na minam itna veina te na puak ciat ta un...\nWZC makai leh na sem te zong ZRO/ZRA ah kum tampi experience neisa vive uh ahihman muanhuai thei mahmah hi.. Theihbehnop tello deuh aom lai leh hong contact un. Lungduai tak in na pian thak dong kong genpih ding a, minam leh gam ading kong tuiphum pah ding hi..\nNa Zovontawi fund piak a zee kai leh, Zogam suahtak niding ni khat a zee kai cih mangngilh ken maw sanggam...\n1500 Bryant Way # A 5\n615 354 2008


url: = Tawntung Nuntakna na nga zo le?\nDokna: "Tawntung Nuntakna na nga zo le?"\nZokikna: Tawntung nuntakna nga thei na’ng lampi Lai Thiangtho in teltakin hong son hi. A khatna-ah eite in Pathian ih langdo lam ih heak tu ahi hi : “Mi theampo maw siat ahi manin hong tankhia Pathian taw kikhuala hi” (Romte. 3:23). Ih sepna theampo hangin Pathian khuangai mama hi. Tua ahi manin eite sia thukhenna a thuak tute ihi hi. Ih mawnate in tawntung Pathian ledo ahi manin, ei te sia tawntung thukhenna a thuak tute ihi hi. “Mawna in hong piak thaman sia thina hi a, ahi hangin Pathian hong piak letsong in ih Topa Jesu Christ hangin tawntung nuntakna ahi hi” (Romte. 6:23).\nAhihang, maw nei ngawl Jesu (1Pet. 2:22), Pathian Tapa Jesu sia mi bangin hong piang a, (John 1:1,14), ih mawna hangin thina hong thuak hi. “ Pathian in eite hong itna hibangin hong kilang sak hi: Eite in maw nei i hi laitak-in Christ in eite tangin thina hong thuak hi” (Romte. 5:8). Jesu Christ in thinglamte tungah thina hong thuak in (John 19:31-42), ih thuak tu thukhenna theampo ama in hong laksak siat hi( 2Corinte. 5:21). Nithum zawk ciang thina zo-in hong tho kik hi(1Corinte. 15:1-4). Ama thawkikna hangin mawna le thina zo ahina hong lak hi. “ Jesu Christ thina pan a thawkikna taw Pasian hong hesuakna ahi a nungta lametna ih nga theina tu-in ni vei suakikna eite sungah a hong kipia ahi hi” (1Pet. 1:3).\nUpna taw in, Christ sia ngumpa le Topa in ih sang thei-a, ngupna ih nga thei natu in ama nasepte le asepna ahang thu ih heak tu ahi hi (Sawl. 3:19). Eite in ama ih up a, Jesu in kei tangin thinglamte tungah thina hong thuak hi, ci-in ih up le mawmaisakna nga in, Pathian hong kamciam tawntung nuntakna ih nga tu hi. “Pathian in leitung mi theampo hong it mama ahi manin Ama Tapa a um mi theampo kisia ngawl a, tawntung nuntakna a nga thei natu in, Tapa khat bek a neisun hong piak dongin leitung mite hong it hi” (John 3:16). “ ‘Jesu-in Topa’ hi ci-a na kam taw pulakin Pathian in ama sia thina panin tho kik sak zo hi ci-a na thinsung takpi taw na up le tattkhiatna na nga tu hi” (Romte. 10:9). Christ ii thinglamte tungah a sepsa nate upna hang bek taw tawntung nuntakna kinga hi. “ Pathian hong hesuakna hangin upna taw ngupna kinga hi. Eite hanciamna hang hingawl het hi. Pathian hong piakthong letsong ahi hi. Ngamtat phatna hang zong hingawl hi. Tua ahi manin akuamapo kisialhpui thei ngawl tu uh hi” (Eph. 2:8-9).\nJesu Christ sia, na ngumpa le na Topa tuin na sang nuam le hibangin thu na ngen in. Hi thungetna le a dang thungetna taw in ngupna kinga ngawl hi cisia heak tu ahi hi. Jesu Christ upna le muanna hang bekin mawna saltanna sung pan hong hun thei bek hi. Hi thungetna in Jesu um na hihun lam Pathian tungah pulakna le Ama hong piak ngupkhiatna hangin Ama tungah lungdamkona ahi hi. “Pathian awng, keima in nang kong langpanna taw mawna vawt ka hihun lam le thukhenna a thuak tu kilawm ka hihun lam ka kihe hi. Ahi zongin Jesu Christ in ka thuak tu thukhennateng hong lak sak siat zo hi. Ama ka upna hangin mawmaisakna ka nga hi. Ngupkhiatna ka nga natu Ama ka um hi. Nong hesuakna le mawmaina- tawntung nuntakna letsongte hangin Nang tung lungdam kong ko hi! Amen!”


url: =Arab Gamte Khanlawhna Thu ~ Hau Za Cin :: ZOMI DAILY\nposted on 3 March 2016 at 7:00 am Lomkholna: Article, Hauzacin\nLeitung mipilte in Tunisia gam lamgei a singgah zuak Mohamed Bouazizi amah leh amah meitui kibuak a akihal lup mana hizaha Arab gam politics lamah hong khanlawhna uh lamdang sa kawmin lim kan semsem ding uh hi. Bouazizi pen lamgei khawnga singgah zuak bek hi napi December 17, 2010 kumin a tawikhaina vanteng khuasung vaihawmte in “diklo” (maanlo) ciin laksak uh a, bawlsia in ko gawp uh hi. Na salua ahih manin amah leh amah meitui kibuak in kihallum hi. Tua hangin Tunisia gamah mipi lungsona hong khanga January 14, 2011 niin Tunisia President Z.E.A. Ben Ali kum 23 sung President a sep khit ciangin mipi lungsona do zo nawnlo in a tutphah pan tuaksukta hi.\nAhang a kitheisa hi. Ukcipna, van man khanna, nasep neilo khanna, leh thu leh la kizaktuah ziauziau theihna. Tuate khempeuh zawh ciang hih a nuai ate zong a hang hidingin ki ummawh hi ciin Thomas L. Friedman in na gen hi.\n1. Obama: America mipi te in leitung mite muhna ah a lamdang thu lianpi bawl uh hi cih kitheilo maithei uh hi. Tua thu lianpi pen thudang hilo in Hussein cih min nei khat President dingin a telna uh hi. Obama in Egypt khuapi Cairo ah 2009 kum in thugen hi. Tua a thugenna panin Egypt khangnote lungsim ah, “En un, hih pa khangno hi, kei zong khangno hi ing. A vun vom hi, kei zong ka vun vom hi. A min ah Hussein om hi, kei zong ka min ah Hussein om hi. A pu Muslim hi a, kei zong ka pianna pu Muslim hi. Amah United States of America President hi a kei bel nasep a neilo khangno, vote zong a neilo khangno, ka haksatna zong ka genna ding a omlo mi val khangno ka hi hi,” cih lut lian hi. Egypt khangnote in Obama thugen bang hiam cih don masalo uh a amah kua hi a, aman bang hih thei hiam cih en masa zaw uh hi. Bang hanga kei mival banga om ka hiam ci uh hi.\n2. Google Earth: Facebook in Arab gam nuntakzia tampi hong lak khin mah leh tua sanga kicianzaw a alak khat om hi, tua pen Google Map ahih kei leh Google Earth ahi hi. 2006 kum in Bahrain gam politics nakpi in lingsak ngei hi. Ahang – Shi’ite Muslim te in zi nei nuam, zi neih khit ciang innlam ding, inntuan ding cih lunggulh uh hi. Ahi zongin amau adingin innmun kicinglo hi cih kumpi khakcipna hi.\nNovember 27, 2006 niin The Washington Post thukizakna in Bahrain gam Parliament kitelma in hih bangin thu gelh uh hi. “Mahmood kici pa a nu leh pa leh sanggam 4 leh a tate uh tawh inn khat ah teng uh hi. Google Earth pan a et leh Bahrain gam ah gammang lianpi awng hi cih a mu hi. Ahi zongin Shi’ite Muslim te pen mun kawcik mahmah sungah kumpi in hencip in kigak takin tengsak hi. Amau innkuan mi 17 inn neu khat sungah kikhum khawm cih a muh ciang gamsung mun awng tampi omlai napi innmun a kihawmloh a muh ciang thangpai semsem hi. Tua bek hilo in kumpi sem Sunni Muslim te in inn lianpipi lamin kumpi inn behlap in mun kekkek napi uh Shi’ite Muslim te khual vetlo uh hi. Tua ahih manin Bahrain mite in amau gamsungah mun awng tampi omlai hi cih google earth pan en dingin kihilh kawikawi uh hi. Tua pan in mite in kumpite in kumpi inn sungah noptak nungta in a gam mite khual vetlo uh ahih lam a mu thei uh hi.\n3. Israel: Arab gam i cih Muslim gamte TV thukizakna minthang penpen Al-Jazeera in Israel thu limtak in gen den uh hi. A deuhkhol in tu nai in nak gen uh hi. Israel thu amau Arab gamte ah a pulak thute uh hih bang ahi hi. Israel Prime Minister lui Ehud Olmert in Jewish-American sumbawlpa khat kiang pan golhguk a lak manin a kumpi tokhom pan a tuaksuk hi. Israel Thukhenzum in President lui Moshe Katsav pen a nasem numeite buan hi ciin mawhsakna thukhen hi. Nungkal deuh in Army Chief dinga kitel Maj. Gen. Yoav Galant pen ama tenna inn gei ah gam lianpi amah leh amah kipia hi cih thukante in a theih ciangin Galkapmang ding kimlai kitawpsak vilvel lel hi. Hihpa inn Google Earth pan kimu thei kici hi.\nHihpa thu bel Egypt ah nuihzakhuai kisa lel ding hi. A beisa kumte ah Egypt gam kumpite in innmun hoih a meet tam ding a om peuhmah leh kumpi uliante kiangah tawmcik in zuak khol uh a, ni khat bek kihal nangawn in sum tul tampi metsak uh hi. Israel gamin a kumpi te nangawn uh thudiklo ahih nak leh dopbawl cih omvetlo a na a sep giapgiap laitak un Egypt gam kumpite a duh a deih uh kibak in golhguk leh thumanlo in uangtakin a gamtat uh a muh uh ciang khangnote lungsim ah ngaihsutna tampi piangsak hi.\n4. Beijing Olympics: Leitung minam khangto masa Egypt leh China ahi hi. Civilization masa penpente hi uh a, kumpi lian nei masa penpente hi uh hi. Kum 1950 hunlai in leivui lak ah a tenglai uh a, tua hun in China pen Egypt sangin zawngkhalzaw thamtham hi. Ahi zongin tuni in China leitunga economy khauhpen 2na hita a, nek leh dawn zeekna lam ah a khauh mahmah hi in Egypt bel gamdangte huhna tawh nisim nekding a zeek uh hi. Egypt khangno te in Beijing Olympic Opening Ceremony thupi tak TV ah a et uh ciang “Eh!” I gam ah a diklo lianpi om hiding; I suah i khan kiton hiven…” cih lungsim guanpah lian in ihmu bangin phawng hi.\n5. Palestine PM Fayyad: Palestine Prime Minister Salam Fayyad in kumpi hong sep lian in, “Kumpi ka sepzia pan hong en un. Nasep tampi ka behlap bek hilo in ninpaite in nin a paihdan nangawn uh zong na encik un. Nitumna gamte leh Israel ka langbawl dan bek hilo in,” na ci giap hi. Tua pen thuthaksaite in “Fayyadism” cihsak uh a, Fayyad nasepzia, ama ngaihsutzia cihsak uh hi. Tua pen tuma kum 3 pan kipan ahi hi. Tuni in Arab gam khempeuh in a deihna, a tup theita uh hi. China te in suahtakna neilo tawh kibang napi nek leh dawn ah khantohna lianpi nei in kumpi kician nei uh a, Arab te in suahtakna neilo tawh kibang napi Israel tawh kidona leh nasep neihlohna ngah uh hi.\nHih a tunga teng khempeuh a kigawm ciangin ngaihsutphat kul hi cih mipi lungsim ah lian semsem a, singgah zuak maimai khat sihna hang bekbek in kumpi tokhom kiphuk ziahziah hita hi. A kipanpan hi bek hi ci uh hi. Gamdang tampi zong hong lawh in hong puakkham lai dingin kilamen hi.\n[Arab te meitui bekbek phial ah a kinga Amelikah, sorry America gam in amau meitui khukte a tawh mengmeng kei uh leh tuma hun bangin Arab gam ah ni sa denlo maithei hi, kici hi. Ei bel meitui sang mehtui tam a kisamzaw pawl ihih manin lungkham luat ding om kei… he he].\nCiamnuih thu tuam hileh, tutung Arab gamte khanlawhna pan ei zong i sin theih a om hiam, khangnote lungsim ah ngaihsutna thak hong piang a om hiam? Meetpih ding i nei hiam? Arab khangnote bangin Zomi khangnote i suakta hiam? Zomi te ele??\nPrevious: Pu Peter Khai Khen Mung (Suanghoih, Naulak, kum 70) sihvuina\nNext: Azaii leh Atoii Lungsim ~ Pu Zokhai


url: =A (3) veina mawtaw dim puak leuleu :: ZOMI DAILY\nposted on 20 June 2021 at 12:22 pm Lomkholna: News, Zomi\nTuilang, Tonzang, Phaitui, Darkhai, Selbung, leh Cikha a, koih kholh phot ding antang besan kipua tosak hi. Tuk tungta a lampi kisia leh van kinawn theilo ding ahih manin pawlkhat hawm nailoin kikhol hi.\nTutungin mask box 24 Tengh 12 man kipua tosak hi. Kidalna zatui kisut ding hun kigenkhol theilo ahih manin ei leh ei kidalna pen mask ahih manin kithupi ngaihsut phot hi.\nNASEPNA AH HAKSATNA TUAMTUAM\nKhuasung a van nawn nading a kizang mawtaw neu nihte pen natna tam lua ahih manin ut nawn lo uh a, sum ka piaksate nangawn hong ap kik ta uh hi. Van nawn ding oxygen puak ding mi hamsa ta hi. Zatui leh van i deih bang kingah zo mengmeng nawn lo mawk hi. Covid 19 veite zatsa oxygen bungte bangci sawp ding, koici kep ding, kua in sawp ding cih zong tha kingah lo ciat ahih manin buaina khat mah hi. Siavuan khatin tuate pan zong kilawh thei mah hong ci sawnsawn hi.\nOXYGEN KAWM ZIA DING\nTu-in oxygen cylinder bungpi 50 leh a neu bung 14 kinei a, tampi hong kikawm khin hi. Cina khat in tampipi la mawk lehang hawmcing lo ding ahih manin ei kawm bung ciat oxygen sai ah dim kikin zang kikkik ding hihang cih i kitheisak hi. Sia Do Khup\nPrevious: USA, Nashville pan Lia Ning Khawm Ciang (Buanli) in hongnusia\nNext: Pate’ Ni ka lungngaih\nAbraham Lincoln Suahni Thupiang Khat\nZAM Thupuak :: 30 Sep 18 (Malaysia Zomi Khuado)\nPhuitong tongciam ~ Peter Suumpi\nZawng in a ma taw kheng mulo in, a lawmte a ko sak ~ Tual Khan Suan


url: =Zomi National Congress Campaign Speech-1990 - TUNGZANG NEWS\nZomi National Congress Campaign Speech-1990\nZomi National Congress Campaign Speech-1990\n23 March, 1990 Friday ni a, Kawlgam bup, leitung bup, theih ding ZNC ngimna, Kawlgam TV, Radio sung pan....\nPu Chin Sian Thang (B.A. B.A(Law) L.L.B) ZNC President Myanmar in a gen thu te hi.) Regd: Nah/tah -104/91. Zomi U leh Nau na dam dam uh hiam? Kei ZNC Makaipipa hi’ng. Ei ZNC Party ngimna bulpi Nam Li pha hi. Tua te:-\n(1) Chin kici loin ZOMI kicih na ding.\n(2) Democracy kumpi maan pian sakna ding\n(3) Sum lei, sum zuak nuamtaka hih theih na ding leh\n(4) Panglong lungsim laptoh na ding cih thu te a hi hi.\nHih ngimna bulpi namli te khat khit khat, abanban in ong tel gen lai ning.\nKhang tang thu lui en le hang, Zomite peen ei gam ei lei, ei minam, ei ngeina, ei zia, ei tong tawh kuamah khut nuai ah om lo-a, ei leh ei Kumpi I hi hi. Hi bang in ei leh ei Kumpi I hih lai-in ei leh ei ZOMI a kicite I hi hi. Khang tang thu thak en le’ng zong gam bup minam tuamtuamte sang in kum li a tuan, a do zozaw, kum li zekai-a British sal a suate hi hang. Hi bang a British te sal I suah tung lai-in zong ei leh ei ZOMI mah akici nam te hi hang. Chin peuh mah I kici ngei kei hi. Chin a kici kam mal peen ZOMI te’ pau sung ah koimah munah om kha lo hi. Paletwa, indat, Kanpetlet ah om hi. Halkha, Thantlang, Matupi ah om lo hi. Falam, Tedim, Tonzang ah om lo hi. Chin a kikci min pen gamkeek huang heu minamte’n ei theihloh kala ong guat uh min hi-a, ei pian’pih min hi lo hi. Tua ahih aman in ei Zomite, Chin ong kicih ciang in, sal I tan’lam ong phawksak den kammal hi-a, sal mahmah a zong ong koih nuah hi ci-in kingaihsun tawntung ahihman in, Chin ong kicih sim sim in, I lungsim ong do velvel den hi, I khasiat peuh ong suaksak den hi. Genteh na in, YANGON pen tu phinga YANGON hi lo-in 1824 ma pek in zong YANGON hi na pi, YANGON kici lo in RANGOON akicih ciang in I lungsim khat ong khoih zek hi. Tua mah bang in Halkha ci lo-in Haka, Tedim ci lo-in Tiddim, Sihzang ci lo-in, Siyin, Thantlang ci lo-in Klang Klang, Conbik ci lo-in anpek, Pu Conbik lampi ci lo-in U Sunpek lampi akicih se ciang in zong I lungsim ong sukha zel hi. Tua ahih man in suah na pana I ngah sal min sangin I pianpih min taktak ZOMI mah maan tak a ikicihna ding ZNC’ ngimna bulpi hi. I was born as a ZOMI: I live as a ZOMI: I shall die as a ZOMI. Zomi khat in ka suak hi: Zomi khat in ka nungta hi. Zomi khat in ka si ding hi.\nZNC’ ngimna bulpi anihna pen Democracy Kumpi Mann pian’sakna ding cih thu hi. Mikhempeuh aneu a lian in, democracy-democracy ci-in kiko in awng uh hi. Banghanghiam cihleh democracy in mihingte khat leh khat akibang hi hang, akiza kim hi hang, liangko kikim hi hang cih thu thuman hi ci-in saang ahihman in, mihing kehmpeuh upadi muhna ah a kizakim suaksak hi. Everybody is equal in the eyes of law. Tua ahihman in, thuneih theihna zong kizakim sak hi. Tua thuneih theihnate pen nuntak theihna thu, the right to life, ut peuhpeuh gentheih, biak theih, bawltheihna thu, the right to Liberty, lungsim nopna nuamtaka zon’ theihna thu, the right to the pursuit of happiness, cih thu te ahihi. Hi bang thuneih theihnate, pian pih, suah pih thuneih theihna, birth right ahizong in, mi hingte thuneih theihna bulpite Fundamental human rights ahizong in kici hi. Hih mihingte thuneih bulpite pen Democracy minpua lellel kumpi in amahkhan ong pia zolo hi. Democracy kumpi maan taktak in ong pia zo ding hi.\nAhizong in, democracy kumpi maan I cih koici bang kumpi hi ding hiam cih thu, kalkhat suan in I kahtoh laikul ding hi. Democracy kumpi maan I cih pen, taang pi taangta tung panin; taangpi taangta tungah I cih tawntung mah bangin, taangpi taangta’ phattuamna dingin taangpi taangta’ deihna teelna tawh, taangpi taangta kumpi Government of the people, by the people and for the people cihnop na hi.Kamdang khat in gen ni ci le’ng, taangpi taangta in gam sung ah aanaa aneipen hi-a, aanaa adeihte’n taangpi taangta tungah ngen in, taanpi taangta in zong khalna vauna om loin suakta tak in ngaihsun sun aa, a khentat thu, suakta takin ah aap aanaa taangpi taangta’ aanaa, mipi’ aanaa, ahih keileh Democracy Aanaa ahih keileh Democracy kumpi maan taktak ahi hi. Tua ahih man in ei Zomite in democracy kumpi maan taktak apian’ theihna ding eima khut ah a om lam phawk in, I teelkhialh loh ding thupi hi. Tu-in Party 93 bang om hi. Tua party te in mipi tungah aanaa ong ngen uh hi. Koi party aanaa pia le’ng democracy kumpi maan taktak kingah ding hiam cih limphatakpi’ n ngaihsun in piak huai hi. Ei ZNC’ ngim napen democracy kumpi maan taktak ngahna ding ngimna bulpi hi-a party nainganzi, Party politics hilo hi. Minambuppi ngainganzi, National politics hi zaw hi. Gen kizomin party ngainganzi leh minam nainganzi akilamdan’ na gen pak le’ng, party nainganzi ah party ading bek hi-in, minam ading ngaihsutna hi kha lo hi;ama party aanaa ngahna ding bekbek, ama pumpi aanaa ngahna ding bekbek ngaihsutna ahihi;minam aanaa ngahna ding, minam phattuamna ding ngaihsut na om lo hi. Minam nainganzi I cih ciang in, ama party ading, ama pumpi ading phattuamna, aanaa ngah ding sang in, minam phattuamna ding, minam aanaa ngahna ding ngimna ahi hi. Tu tung ZNC’ ngimna bulpi ah I gambuppi-ah democracy ongtun’ photphot na ding, tua democracy pen democracy mipua lellel democracy hi loin democracy kumpi maan taktak ahihna ding ahihi.\n3. Eigam peen leisung sumpiang atam pha mah mah gam khat hi. Hi bangin leisung sumpiang atam na gam khat hi napi’n, ei kizawng mah mah, kikhangto lo mah mah in khantohna aniam penpen gamte lakah akihel gam khat ihi hi. Ahang bang hiam ci-a I ngaihsut ciang in, I gam khantohna dinga I thu bulphuh amanlohna hang hi ci-in kimu theih hi; leisung sumpiang tampi a omna, gam sung aki thenthawl zolo gamval tampi a omna eigam bangah, sum zuak/sumlei theihna thute, kumpi bek in sem lo-in, pilna siamna, hauhna anei gamsung mite in zong septheihna thu, zon’ theihna thu, suakta takin neithei leh, khat leh khat gam khantohna ding sepna bawlna ah kidem in, theih zah siitlo, neihzah siit lo in ong diang ding uhhi. Tuabang ahih theihna dingin suakta tak sumlei/sumzuak theihna Free Market Policy thu hong le’ng, tha khat thu-in ih gam khangto ding hi. Tu-in kumpi bek in sep theihna angah ciang in, adang pilna siamna aneite in ataza vuan tawh hi nawn lo-in, asimtham in, zinlak miallak ah sum bawl ahih man in, tangzai zolo, taangtai zolo bek tham lo-in akhun kila theilo ahih ciangin, kumpi zong sum hi. Tua ahihman in ZNC ngimna bulpi athumna in, suakta taka sumbawl theihna ding a hihi. Akhang to gam khempeuhah hi\nFree Market Policy azanglo gam omlo hi.\n4. Zomite, kuama ongsawl hilok, eima ut thu tawh Panglong khua ah Gambup Kumpi phuan dingin kipai hi. Panglong Thukimna zong letmat a thuh masa pen te hi hang. Tua Gambup kipawl laitakin zong, State la nuam hi le’ng,laktheih na khuan kinei hi napi’n, State la lo-in Special Division khat beka I om se pen Gambup kipawlna bangzahta a thapia cih ong lak tetti khat ahihi. Suah takna, Independence I lak zawh asawt loin, gambup kipawl Kumpi puk dingin kithawi-a, Zangkong Kumpi ciang a tun’ laitak nangawn in, sisan naisan hawk in luanga Gambup kipawlna kumpi adal, akem Zomite hihang. Insein gal bangah ci le’ng, Col. Hrangthio a kipan, gamit Zomi makaite tampi’n ong nusia hi. Hi bang a gam it Zomi nulehpa te’ Gambup itna tangthute, gambup itna khekhapte, ZNC in thupi sa mahmah in kepcing kisawm hi. Ahi zongin, Panglong kikhopna pana apiang khia Gambup kipawl kumpi pen bang bulphuha kiphuankhia hiam cih laptoh ding ZNC ngimna lina ahi hi. Tua Panglong lungsim pen thauvui thautang tawh hi loin, itna ngaihna lungsim bulphuha kiphuankhia ahihi. Hih itna, ngaihna lungsim bulphuh nawnlo-in, avui atang bek suan le muan in nei le’ng Panglong lungsim hi kha nawnlo hi.\nTua ahih man in, avui atang sangin, itna ngaihna bulphuh zaw ni; Democracy kumpi maantaktak manlang ong piangta hen! Amen.\n———— —- x ———— –\n1990 kum Kawlgam bup Democracy kiteelpi (Election) lai-in, Kalay TSP. ZNC Ex. Secretary Pu Zam Khan Thang in muntuam,gamtuamtuam aa om Zomite kilom khat in, thautang sang aa, a khauh zaw me (Vote) eimi ih muan khat pia khawm thei leng ci-a Zomi bup a ngaihna la…\n(a) Kei ka heina Burma gampan ZNC khuang in hong phawng phawng ee.\n(b) ZNC khuang in hong phawng phawng ee, Simlei Vannuai pianpih Zomite aw ngai na’ng ee…\n(c) Pupa khanggui I suut na’ng aw, tulmawh Zolentaang ci’ng ee.\n(d) Zolentaang kilbang hongkhan hen, Zomi sinlai gawm hen aw.\n(e) Chin hilo Chin cilo aw, Zomi hi’ng ee Zomi hong ci aw.\n(f) Zogam lei kilbang khang hen la, Zomi anbang ki-it na aw Zolentaang aw ee.\nBy, cicin@rediffmail. com


url: =Tusung UN vai thuthang & thuthak tuamtuam te kaihkhopna :: ZOMI DAILY\nposted on 27 October 2017 at 9:17 am UTC+9:30 Lomkholna: News, Refugee, Zomi\nUS In Refugees Alak Ding Uh Khiam\nUS President lui Obama in 2017 kum sungin US ah Refugees mi 110000 lak dingin agel khit sa pen Pu Donald Trum in alang khiam in 54000 bek lak dingin na khel kik hi.Tuakhit banah Pu Donald Trump in hong tung ding 2018 kum ciangin Refugees mi 45000 bek laksawm ahih manin,US gam tangthu ah 1980 khit zawh US in Refugees atawm lak penpen kumin kiciamteh hi.\nTua ahih manin hong tung ding 2018 kum ciangin US in amun,agam tawh kituak a,Refugees alak ding zah pen anuai a kong gual suk dan ahi hi.\n1. Africa 19,000\n2. Middle East leh South Asia 17,500\n3. East Asia 5,000\n4. Europe leh Central Asia 2,000\n5. Latin America leh Caribbean 1,500\n6. Any Region 14,000 (India,Thai,Malaysia cih gam te hidingin ki ummawh) cih teng ahi hi.\nTualo US mah tawh kibang a,Refugees tampi tak ala ahi Canada gam in hong tung ding 2018 kum ciangin 25000 Laksawm in,Australia gam in zong 18000 lak dingin gelna nei uh hi. Lungdam, By. Pau Mung\nUN Vai Them Zaksakna\nTutung US in (national security vai hangin) lauhuai tuak asak pian uh gam 11 pan Refugees te alak ding vai uh tawmvei khawlbawl phot dingin Oct 24 ni-in tangkona nanei uh hi.Tua a khaktan uh gam 11 te pen Egypt, Iran, Iraq, Libya, Mali, North Korea, Somalia, South Sudan, Sudan, Syria leh Yemen cih gam teng ahi hi.\nTuakhit banah US in refugee vai tawh kisai program thak khat tutung in bawl kik uh a,tua a program thak tawh kizui in Refugee tawh US ah apai ding peuhmah in tuma kum 10 lai a,aom na (ateengna) mun te uh leh a Innkuan pih te ii phone number leh Email address cih te hong theih sak uh kul ding hi ci-in US in tangkona nanei uh hi.\nTuakhit banah sanggam laizom,Innkuan pih kisam cih te zong tawmvei khawlbawl phot ding uh ahi hi.\nTua ahih manin hih US te Refugee program thak bawl vai hangin Refugee vai tawh kisai thudot (require) pen abeisa kum 5 lai sang in azah nih bangin thudot tam zaw ding hi. Lungdam, By.Pau Mung\nUS President Donald Trump in Refugee te US gam luutsakna ni-120 sung akhaktanna hunbeita a, October 24, 2017 ni in Refugee te US gam sung luutziahziah theihnading suaihkaai-signed ta hi. Khamul cheapchuap gam-11 te limsitmahmah photding ci hi. Zomi Refugee te US ongnawh len ziahziah tading cihna hi. VOA Thang Khawm Pau\nPrevious: Malaysia gambup ah nupi kum atampen in aki ciamteh kum 128 aphakhat sita\nNext: Ei’ a tawh kilumlet sa ing


url: =MEIGONG. Agelh ~ Rev. Job Thawngno - Laibu Saal\nHome > Thuluui/Articles > MEIGONG. Agelh ~ Rev. Job Thawngno\nMEIGONG. Agelh ~ Rev. Job Thawngno\n“Meigong” i cih ciangin a pasal a site, a zi a site pen meigong kici hi. Mei i cih ciangin numei pan a hong pai hi cih i theih hangin pasal meigongte zong pagong kici tuan thei khol loin meigong papi mah kici zel ahih manin meigong cih kammal in numei leh pasal mah huam khawm tuak hi. Hi thei hi leh numei meigongte pen meigong kici hen la, pasal meigongte pen pagong kici thei hi leh hoih mahmah ding hi. Tua hi le hi zak phet in numei meigong leh pasal meigong cih kitel pah lian ding hi.\nLai Siangtho sungah meigong cih kammal pen 84 vei om a, meigong leh tagah cih kammal kigawm khawm pen 15 vei na om hi. Hih meigong leh tagah cih kammal a kilawh a kigen simsim in Pasian ompihna, thupha piakna, Pasian kepna, meigong tagah ta ding lam-etna, thuhkikna … cih lamsang vive hi-in a lungdam huai mahmah lamin kigen den hi. Simmawhna pampaihna leh bawlkhinna lamsang om hetlo hi.\nLeitungah pasal sangin numei tam zaw hi. Pawlpi kimah zong pasal sangin numei mah tam zaw den hi. Bang hangin hi bangin numei tam zaw hia i cih leh a nuai a teng hang ahihi.\n(a) Nute sungpan a piang nausuak limlim pen numei tam zaw den hi. Pawlpi kim i nipi nauapna sungah pasalno sangin numeino mah tam zaw tawntung hi. A piang limlim pen numei tam zaw cihna hi.\n(b) A tam mahmah leitung galkap nasemte lak-ah numei pawl khat a om tei hangin pasal a tam zaw thamtham hia a, nisim gal ki kapna sungah a tultul a thenthen in ki si ziahziahte lakah pasal bekbek mah a si den ahih manin pasal tawm semsem in meigong kibeh lap ziahziah den hi.\n(c) Numeite in khasim simin a nuai lam pan un a sisan uh khek den uh a hih manin pasalte sang in cidam zaw khansau zaw tham uh hi. Tua manin galsung sa sung ahilo mi nautangte sungpan a site lak-ah numeite sangin pasalte tam zaw den hi. Tua manin meigong a tam in tam a nisimin a kibehlap den keei ahihi.\nTua manin leitungah numei tam zaw a, pasal meigong sangin numei meigong mah tam zaw hi. Ni tawp ni ciangin vantung gamah pasal sangin numei mah tam zaw lai ding hi.\nA lamdang mahmah thu khat ah Lai Siangtho sungah meigong numei tangthu tampi tak ki-at hi napi meigong pasal thu om mello mawk hi. Bang hang hi ding hiam cih ka lungngaih ciangin pasalte meigong suak zolo uh hi cih ka mu hi. Kawlte in a paunak khat vuah “Numei in a sih tawp dong nik deih a, pasal in a sih tawp dong zi deih hi” na ci uh hi. Zomite paunak khat ah “pasal in a zi sih nitakin zi zong hi” na ci hi. Tua bang mah in papi khat a zi si leh ta tampi nei-in teek mahmah ta se leh a tate kem a, a meigong pih suak zo ding hamsa mahmah mawk hi. Nupite in tano khat bek ngakin meigon’ pih suak zo uh a, papite in ta likim a neih hangun meigon pih suak zo hetlo uh hi. Tua manin khangluite in “numei khat in innsuang zo, pasal khat in innsuang zolo” na ci uh hi.\nPapite teek mahmah in samkaang keei ta leh a zi sih pan kipanin hong kipuah pian hong kitangvalsak pian pah mawk mah uh hi. Kum tam ta le hut lailai, deih lailai, uuk lailai mawk uh hi. Khatvei lai-in puteek kum 100 a cing kuan ding khat meigong hi. Tute tate aw ka lukham taaksing pum ahih manin siktulhkilh tawh kilhcipsak uh hi. Tua ciangin ka khuadam lua mahmah veh aw hong ci kik leuleu hi. A tute in puanza puanbupi thuap gawp uh hi. Tua ciangin ka khel nang ding om kei veh ci leuleu ahih manin pamsik bawlsak uh hi. Tua ciangin puteekpa in puanlum kei veh aw, mi lum bek veh hong ci tanghial mawk hi. Paulap tuamtuam zongin a gengen hangun a khiatna taktak pen “zi deih ingh” zi hong zon sak un a ci uh ahihi. Tua manin Kawlte paunak bangin a sih tawp dongun pasal in zi deih takpi mah ahihi.\nLai Siangtho sungah David kumpipa teek mahmah a, a khualum thei nawn lo hi. Ama adingin Sussas khuasungah nungak kizon’ sak a, a kimuh ciang in kilum khawmsak hi. Tua ciangin David kumpipa a khualum hi. Ahi zongin hih zo nawn lo hi, kici tanghial hi. Tanglai kumpite leh tulai ei khang hun a puteekte a kilamdenna om loin a meigong suak zolo mah ahi uh hi. Tua manin Lai Siangtho sungah pasal meigong a om khol hetlohna pen meigong suak zolo zi nei kik nuam hamtang a hihna hang uh ahihi.\nMEIGONGTE'N PASAL MU TA! TAGAHTE'N PA NEI TA!! (Laibu).\n151/16 Van Daitui\nLaigelh leh Laibu bawl Siapi I Phalna tawh Zomi eLibrary/Laibusaal in aki tei/type kik ahi hi.\nPasian Thu Rev. Job Thawngno Thuluui/Articles\nItem Reviewed: MEIGONG. Agelh ~ Rev. Job Thawngno Description: Rating: 5 Reviewed By: Cinpu Zomi


url: =MS 1: Khuapi Sunga Lai Siangtho A Tawi Mi Hon - Zomi Adventist Innkuan\nTu Quarter Mission News:\nTu quarter ih mission news in Southern American Division sung thu hi a, Argentina, Bolivia, Brazil, Chile, Ecuador, Falkland Islands, Paraguay, Peru, Uruguay le Pacific tuipilian tunga tuiklh neuneu pawlkhat huam hi. Tua sungah mipi million 340 teeng uh a, tua lak panin Adventist pen 2.4 million bek om ahih manin, mi 137 ta ciangin Adventist 1 zel om hi.\nTu Quarter Sabbath 13na sumpi tawh Brazil leh Peru:\nØ Aruana, Brazil ah biakinn kilam dinga, cidamna lam tawh kisai nasepna kisem ding hi.\nØ Salvador, Brazil ah biakinn khat leh mipi kikhop nading innpi khat kilam ding.\nØ Cusco, Peru ah khangnote adingin Manglai leh Music sinna sang kihong ding.\nØ Pucallpa, Peru ah biakinn leh cidamna lam nasep nading innpi kilam ding.\nNipi Masa April 6, 2019\nKhuapi Sunga Lai Siangtho A Tawi Minam\nAlexandro Qquerar, 52\nAlexandro pen kum 18 a phak ciangin tan khat kah hi.\nPawlkhat in bel sangkah ziakai si e ci kha ding uh a, himah leh a khuapih khat ahi Ccacaccollo zong 1980 kum pawl in, kum 18 aphak ciangin tan 1 na kah pan hi. Khuamite in bel a tate uh sang a kah sangun, lo ah nu le pa nasep huh ding thupi sa zaw uh hi.\nA sangkhan pih khat in sang sungah Radio hong pua in, Alexandro in zong Hun Nunung tawh kisai biakna thu kigenna khat limtak in hong ngai kha hi. Hong patau hi. A tamzaw theih beh nuam hi.\nA sawtlo in tua radio thugente in mipi laka thugenna khat hong bawl ding uh ahih manin, ama lunggulh ahi theih beh nopna pen hong lawhcing hi. Zeisu hong kumkik nading thu hong kigente hangin a lungsim sung lungnopna tawh kidim hi.\nAdang khuamite in zong tua kikhopna nuam sa uh a, vaihawm makaite in biakinn khat vaihawm sak pah uh hi. Alexandro le a lawmte zong a lo nasepna panun a man thei h sunsun uh ciangin Sunday ni in biakinn hong zuan uh hi.\nPawlpi makai 4te in khuamite khalam thu a lunggulh luatna uh a muh ciangin Lai Siangtho bu khat ciat piak sawm hi. Tua ciangin, amau zong nai 1 sung bang Bus tuangin Cusco khuapi sungah lai Siangtho va zong uh a, mu lo hi.\nTua leh, zingsang khat suangkiphah lampi tawnin hong pai laitakun, mi hon khat Lai Siangtho bu tawi in innpi khat sungah a lut uh mu hi. Tua innpi pen Lai Siangtho kizuakna hikha in the ci in tua makaite in zong va zuipah uh hi. Tua pen Adventist biakinn hi a, Sabbath School kah ding na hi uh hi.\nMakaite zong Sabbath School le Sun hunpi sung om suak uh hi. Sun-an kinekpih uh a, tua khit ciangin nitaak lamin pawlpi mite tawh Lai Siangtho sinna nei uh hi. A zak thute in a lungsim uh khoih hi. Amaute khat le khat ki-en in, “Eite in hun beikuan tawh kisai a lang khawng bek ih thei ve, hih mite in a vek in thei uh hi” kici uh hi.\nMakaite zong tua mun ah Adventist suah ding khensat pah uh hi. Pastor va hopih uh a, a khuapihte uh kiang Lai Siangtho thu a kim a hong hilhsak ding va ngen uh hi. Sunday kik ciangin amuate biakinn ah thugen dingin pawlpi mi nihte in va zui uh hi.\nLo ah nasem in giak ahih manin Alexandro in nipi ni khial hi. A lawmte khat in Sunday ni in biakinn ah pai kei in, ih biakinn pen Seventh-day Adventist biakinn suakta hi, tua ahih the Saturday ni in hong pai in ci uh hi.\nAlexandro zong Saturday ni in biakinn hong pai a, a theih thak thumante hangin lungdam mahmah hi. Eden huan a Pasian hilh thukham 4na ahi Sabbath thu thei cian ta hi. Amah zong Adventist hong suak hi.\nAlexandro in lo ah hun bit in na sep kul ahih maniin kum 19 a phak ciangin sang tawp hi. A muh peuhpeuh kiangah Zeisu hong kumkik nading thu gen hi.\nZeisu a itna in na lianpi semsak zo hi. A tun tomin, pilna kician nei lo himah taleh, kum 30 sungin pawlpi guk(6) phut khin ta hi. Pawlpi masa pen 1985 kum in phut hi. A tui kiphum zawh a sawtlo in, kum 3 pan kum 5 sungin pawlpi khatta phut hi. A phuhsa pawlpite a veh nadingin nai 5 sung bang lam pai hi. Tu in ama hangin tui kiphum khin pen mi 800 bang pha hi.\nTu in Alexandro pen kum 52 pha ta hi. Citak taka Lai Saingtho bu a tawi manin a gah kimu thei hi.\n“Biakinn ih pai ciangin ih khutah Lai Siangtho bu tawi hamtang ni, tua in Christian ih hihna midangte in hong mu ding hi cih ka um hi” ci in gen hi. “Cusco khua a om Adventist te in Lai Siangtho bun a tawi lo uh hi zen leh, ka khuapihte in hih thuman pen mu het lo ding uh hi,” ci hi.\nTu in ama khua mimal 500 teenna ah Adventist hat mahmah a, tuiphumsa 300 pha hi.\nTu quarter Sabbath 13na sumpi pawl khat in Cusco khua ah Manglai leh Music sinna innpi lam nadingin kizang ding hi. Hih innpi laman ii mungtup in pawlpi phuh nasepna sem ding ahi hi. Na sumpite uh nong piak manun lungdam ungh.\nPrev post God Uplifts who Humbles Himself\nNext post Sinna 2: I Khensatnate


url: =LEITUNG BUP ZOMITE TUNGAH THUZAKSAKNA\nLeitung bup ah Pasian thupha sangin gam tuamtuam ah atung it leh ngaih Zomi khempeuh tungah Pasian kiang panin daihna thupha leh mavanna thupha hong tungta hen! ci’n thupha kong paih masa hi. Ahun simin thu hong zasak zelzel nuam napi ingin keima pumpi thanemna hangin kong zasak pahpah theikei hi. Ahizongin Leitung bup aom Zomite khempeuh adingin thukong ngetsak den hi.\nTutung a, kong thuzaksakna ah Zomi bup adingin thulian mahmah nih hong zasak nuam ka hihi. Ka thugen akitel zawdeuh khak leh ci’n nambat pi nih tawh kong khen ding hi.\nI. LEITUNG BUP GAM TUAMTUAM AH GZA TAWH KIZOM ZOMI KIPAWLNA NEIHNA DING HANTHOTNA\nGamdang tung masa sa Zomite in na omna mun tek uhah Zomi Innkuan ci’n Zomi kipawlna nana phut kawikawi uha, lungdam huai lua kasa hi. Tu-a kong hanthot nopna pen tua bang a, Zomi Innkuan aphutsate nahi uh zongin aphut nailote nahi uh zongin agam agam leh amun amun ah Zomi Innkuan phut tekin tua Zomi Innkuan kipawlna mahtawh naom na gam uh Kumpite tungah theihpihna (Registration) nana bawl tek dinguh kong thum nuamlai hi. Banghanghiam cih leh 2014 March kha sungin Tedim Khuapi ah a kibawl A (2) veina GZA Makai kikhopna ah i Zogam leh i khuapite mahmah puah cih taka, puah ding lungkim diamna kinei hi. Ahizongin ei tha ei ngal bek leh ei sum ei paai bek tawh kipuah zolo ding ahih manin agamgam aom Zomi Innkuan khempeuh in naom nana uh kumpite kiang panin huhna hong zom ding uh leh nong ngahkhiat ding uh i lamen hi. Tua dingin zong Zomi Innkuan kipawlna pen kumpite theihpihna (Registration) nana bawl tek dinguh a lunggulh i hihi. I gam i lei-ah tua bang a, gamsung puah nading kipawlna zong atuamtuam om a, ahizongin sum le paai mah kisam zel hihang. Gentehna in Environment Conservation and Community Development Society (ECODS) cih bang zong om a, i gamsung singkung lopa, zusa vasate leh ganhingte kepcing nading nasepna ahihi. Khantohna ding a, kisam bulpi (Infrastructure) te septoh nading ngimna amun mun ah kinei tek hi. A zenzen in hihbang nasepna leh khantoh nading nasepna acing zaw a, natheih nop uh lehecods.myanmar@gmail.com ah ki contact thei ding hi.\nTu-a kei kong hanthot nopna pen amun mun ah kipawlna neih ding leh kumpi theihpihna (Registration) nana neih dinguh lunggulh huai asa kahihi. Kum 2010 kumin Europe gam teng khual kavazin a, i sanggam Hakha, Falam te-in tua bang kipawlna nanei dimdiam uha, aom nagam uha kumpite theihpihna zong nangah khin uh hi. Tuapan in Zogam puah leh zuunna ding huhna (Grant) zong tampipi mah nangah uhhi. Agam kumpite in i gam thu acingin theinuam uh ahih manin kei hong sam uha, kahih theihtawp in ahoih lamlam in kagen sak hi. Eizong tua bangte kisam hihang. Pivangtak in nahong semin i gam i lei puahding zuunding in mapang khawm dih ni, ci’n kong zawn ngeu ngau hi.\nII. GLOBAL ZOMI IDOL NEIHNA DING\nKum 2011 December kha-in Kalay Myo akibawl amasa pen GZA Makaite kikhopna ah GZA Music Committee te nasep ding a, akithukimpihsa ahi Global Zomi Idol neihna ding vaitawh kisai-in Yangon aom ZOMUS Central Committee te makaihna tawh sepkhiat kisawm a, 2015 kum Zomi Namni (February 20) ni bangin Leitung bup Zomi Idol telna neih kisawm hi. Tua ahih manin leitung bup gam tuamtuam leh mun tuamtuam aom Zomi Khempeuh aw, na munmun uhah hih nasepna nana dawntuah nadingun Center (6) in khen kisawm a, USA Center, Australia Center, Europe Center, Singapore + Malaysia Center, India Center leh Myanmar Center te hiding a, Center (6) kigawm in Top (10) telkhia in Final kidemna pen Tulsa, USA ah neih dingin kigel phot hi. Minam picing leh minam khangto i suah nadingin la leh music nasep theihna pen genkullo-a i theihsa ahihi. Tua ahih manin amunmun ah lawpna tawh nana dawn tuah nadingun kong hanthawn phapha nuam hi. Hih thutawh kisai-in acing zaw a, theihna dingin Central ZOMUS & GZA Music Committee Rev. Suan Khan Lian @ Lianpi kiangah nadawp le uhcin lungdam takin hong kithukpah ding hi. Contact Email:yangonzomus@gmail.com ahihi. Hanciam tekin la tawh i minam zuunin lamto dih ni.\nIII. MAI GZA MAKAITE ATHUMVEINA KHAWMPI DING\nTukum March kha akibawl Tedim khawmpi ah maikum ciangin GZA Makai khawmpi Lamka (Churachanpur), India ah neih dingin kigel phot a, apian zawh nadingin makai lampan in kong hanciam ding uh hi. Thu hong ngetsak tek un.\nI biak tung Pasian in Zomi khempeuh thupha hongpia hen la, i vaitek ah mavan daupaina hongpia in khutkhat tawi khekhat khai bangin i minam puahkhawm zuunkhawm dihni, ci’n Topa mintawh kong zawn phapha hi.